Euskal lokuzioen tratamendu konputazionala - Euskonews\n674 Zenbakia 2013-10-02 / 2013-10-16\nEuskal lokuzioen tratamendu konputazionala\nEuskal Lokuzioen tratamendu konputazionala deritzon tesiaren laburpena duzu ondorengo hau. Iñaki Alegriaren eta Juan Carlos Odriozolaren zuzendaritzapean idatzia, 2012ko uztailaren 13an defendatu zen Euskal Herriko Unibertsitateko Euskal Filologia sailean.1.- Sarrera\nHizkuntza konbinazio-sistema diskretua izanagatik, bere funtzionamendua ez dute bakarrik zehazten sistemaren arau libreek. Hiztunok askotariko hitz-konbinazio ihartuez baliatzen gara, geure hizkuntz jardunean. Konbinaziooi unitate fraseologikoak (UF) deritze. Bada, UFak oso ugariak dira hizkuntzetan eta berebiziko garrantzia dute hizkuntzaren jabetzan zein prozesaketan. UFen artean hiru multzo nagusi bereizten ditugu. Batetik, enuntziatu osoa eratzen dutenak ditugu, hau da, enuntziatu fraseologikoak. Bestetik, sintagmak osatzen dituztelarik, enuntziatuak eratu ahal izateko bestelako sintagma batzuekin konbinatu beharra dutenak. Horien artean, kolokazioak —hizkuntza-arauan finkatuak— eta lokuzioak —hizkuntza-sisteman finkatuak— bereizten dira.\nUnitate Fraseologikoen sailkapen orokorra, Corpa Pastorretik (1996) egokitua.\nEuskararen prozesamendu automatikoan, UFen tratamendua jorratu gabeko eremua zen. Hala bada, Hizkuntzaren Prozesamenduan ere hitz-konbinaziook unitate gisa ezagutzearen eta analizatzearen garrantziaz jabetuta, euskarazko lokuzioen prozesamendu automatikorako sistema bat garatzeko erronkari heldu diogu. Izan ere, euskararen prozesamendurako estrategian, UF guztietatik lokuzioek lehentasuna dutela iritzi zaio.2.- Lokuzioen ezaugarritzea\nLokuzioak, hizkuntzaren sisteman finkaturiko unitateak dira, eta esaldiko elementu gisa funtzionatzen dute, enuntziatu osorik eratu gabe. Halaber, kolokazioetatik bereizteko ezaugarri nagusia egonkortasuna dute, bere alderdi lexiko-semantiko zein morfosintaktikotik.\nNahiz eta lokuzio prototipoen adibide gisa beti eman izan diren karga metaforikoa dutenak, eta horietatik parte handi bat hala diren (hanka sartu, zorri piztua), beste askok esanahi konposizionala dute (argi eta garbi, lan egin). Hizkuntzan esanahi-unitatearen jabe izateak ematen die finkotasun semantikoa lokuzioei.\nFinkapen morfosintaktikoak osatzen du irizpide semantikoa, eta finkapen hori frogatzeko, zenbait proba ezarri ohi zaizkie lokuzio-hautagaiei. Esate baterako, lokuzioetan nekezago onartzen dira osagaien ordezkapenak (aurpegira bota > *begitartera bota), modifikazioa (*adar ederra jo diot), determinatzailea trukatzea (*adar bat jo dizut), erlatibizazioa (*jo dizudan adarra) edo pasibizazioa (*adarra nik zuri joa da). Lokuzio batzuk, gainera, gramatika-irregulartasunak dituzte, hala nola, determinatzailerik gabeko objektua (hitz egin, min hartu) edo beste inongo testuingurutan ageri ez diren hitzak dituzte (noizik behin, fio izan). Beste kasu batzuetan, konposatuaren aditzak azpikategorizazio-ezaugarri berria bereganatzen du, bere kabuz doanean ez daukana; berbarako, ekarri aditzak normalean ez du mendeko perpaus konpletiborik azpikategorizatzen; gogora ekarrik, aldiz, bai.\nLokuzioen azterketarako, aurrena kategoriaka sailkatu ditugu.\n1.\tIzen-lokuzioak: a bildua, euskaldun berri\n2. Aditz-lokuzioak: adarra jo, begi bistatik galdu\n3. Adjektibo-lokuzioak: batez besteko, estatu batuar\n4. Adberbio-lokuzioak: behin eta berriro, hurrenez hurren\n5. Interjekzio-lokuzioak: baita zera ere, hor konpon\n6. Zenbatzaile-lokuzioak: apur bat, makina bat\n7. Izenordain-lokuzioak: gutiz gehienak, zer edo zer\n8. Loturazko lokuzioak Lokailu-lokuzioak: azken finean, hain zuzen ere Juntagailu-lokuzioak: baita... ere, salbu eta Menderagailu-lokuzioak: -(e)la eta, -tu baino lehen\n9. Postposizio-lokuzioak: -(r)en arabera, -(r)i begira Taula. Lokuzioen sailkapena, adibidez hornitua\nOndoren, lokuzio kategoria bakoitzaren deskripzioari ekin diogu. Lokuzioen lexikalizazio-prozesuan finkapen formalak berebiziko garrantzia izanik, eta, batez ere, horien prozesamendu automatikorako, ezinbestean gauzatze formalean oinarritu garelako, ezaugarri formalei eman diegu lehentasuna deskribapenean, alegia, osaerari eta osagaien aldagarritasun morfosintaktikoari. Nolanahi ere, lokuzioetan esanahi literalaren eta figuratiboaren arteko alternantzia gertatzen ote den ere aztertu dugu, esapideon prozesamendu automatikorako ezaugarri garrantzitsua baita.3.- Euskararen prozesamendurako baliabideak: abiapuntua\nLokuzioen hizkuntza-deskripziorako, zenbait baliabide linguistiko erabili ditugu. Bada, tesian aztergai diren esapideen zerrendak osatzeko eta banakako lokuzioen deskripzioak egiteko, hiztegi eta corpus batzuk baliatu ditugu. Hiztegietan, Orotariko Euskal Hiztegia, Elhuyarren euskara/gaztelania hiztegi elebiduna, eta Hiztegi Batua erabili ditugu gehien. Corpusei dagokienez, XX. Mendeko Euskararen Corpus Estatistikoa eta Ereduzko Prosa Gaur baliatu ditugu batez ere.\nBestalde, euskarazko lokuzioen prozesamendurako, baliatu ditugu, besteak beste, IXA taldeak garaturiko tresnak —batez ere, MORFEUS analizatzaile morfosintaktikoa eta EDBL, Euskararen Datu-Base Lexikala— eta Murriztapen Gramatika (MG) formalismoa.4.- UFak eta Hizkuntzaren Prozesamendua\nEuskarazko lokuzioen artean, bi multzo nagusi bereizi ditugu, euren prozesamendurako bi bide ezberdin eskatzen dituzten aldetik. Batetik, osagai guztiak hitz beregainak dituzten lokuzioak ditugu, alegia, izen-, adjektibo-, adberbio-, aditz-, zenbatzaile-, izenordain-, lokailu-, juntagailu- eta interjekzio-lokuzioak.\nBestetik, osagaietako bat mendeko atzizkia duten lokuzioak daude, atzizkia lokuzioaren parte ez den elementu lexikal bati txertatzen baitzaio. Multzo horretakoak ditugu, postposizio-lokuzioak (lehen osagaia atzizki-postposizio bat baitute) eta menderagailu-lokuzioak (lehen osagaia aditz-morfema bat dutenak).\nLokuzioak, hizkuntzaren sisteman finkaturiko unitateak dira, eta esaldiko elementu gisa funtzionatzen dute, enuntziatu osorik eratu gabe.\nArgazkia: CC BY - Pedro Dias 4.1.- EDBLko lokuzioen prozesamendua\nLehenengo multzoko lokuzioen prozesamendurako, egoera finituetako sistema bat garatu dugu, osagaiek hitz bakun gisa duten analisietatik abiatuta (MORFEUS). Halaber, lokuzioen deskripzioa EDBL datu-basean egin da, gauzatze-eskemak izendatu ditugun zehaztapen batzuen bitartez.\nHasteko, aztergai ditugun lokuzioen zerrenda osatu dugu. Bada, EDBLn landu diren 2.200 bat lokuzioren zerrenda osatzeko bi iturri nagusi baliatu ditugu. Batetik, XX. Mendeko Euskararen Corpus Estatistikoa erabili dugu, eta bertan lematizaturiko UFen artean 20 aldiz edo gehiagotan ageri direnak hautatu ditugu. Bestetik, Hiztegi Batuaren 2000ko argitalpenetik hitz anitzeko sarrera guztiak ere hartu ditugu.\nOndoren, lokuzio horiek guztiak EDBL datu-basean deskribatzeko adierazpide orokor bat diseinatu dugu. Lokuzioak testuetan har ditzakeen azaleko gauzatze guztiak formalki kodetzea da deskripzioaren xedea. Horretarako, bada, honako informazio linguistiko hau zehaztu behar da datu-basearen taula ezberdinetan: sarrera, UFaren kategoria gramatikala, barne-osaketa, eta gauzatze-eskemak.\nBarne-osaketaren taulan adierazten da zeintzuk diren UFaren osagaiak, eta zein osagaik ematen dion informazio morfologikoa unitate osoari. Gauzatze-eskemaren taulan, aldiz, patroien bidez deskribatzen da UFa zein forma desberdinetan gauzatu daitekeen testuetan. Patroi horiek zehazteko, flexio-murriztapenak (osagaien aldakuntza morfologikoen berri ematen dutenak) eta osagaien hurrenkera baliatzen ditugu; izan ere, euskaraz, perpaus-osagaien hurrenkera aski ‘librea’ izanik, aditz-lokuzio askotan, osagaien hurrenkera trukatu egin daiteke eta beste hitz batzuk tarteka daitezke lokuzioaren osagaien artean (gogora ekarri > ...ekartzen dit beti gogora).\nGuztiarekin, gauzatze-eskemetan ezarritako baldintzak beteta ere, askotan ezin berma daiteke agerpen jakin bati lokuzio-interpretazioa ote dagokion, batez ere, osagaien hurrenkera trukaturik eta lokuzioz kanpoko hitzak tartekaturik agertzen den patroietan. Bada, kasu horietan lokuzioa ‘anbiguo’ gisa markatzen dugu anbiguotasun eremuan. Esaterako, (1) adibidean bat egiten hitz-segida bat egin aditz-esapidearen agerpena da; (2) adibideko bat egin, ostera, ez.\n(1)\t...txaloek eta oihuek airean bat egiten zutela, turutots bat aditu zen\n(2)\tEmilek buruz baiezko keinu bat egin zuen...\nGuztira, 145 flexio-murriztapen eta 177 gauzatze-eredu behar izan ditugu EDBLn landutako lokuzio guztiak deskribatzeko.\nDatu-basean eginiko deskribapenetan oinarrituta, UFak (edo UF hautagaiak) detektatu eta analizatzen dituen HABIL tresna garatu dugu, UFen interpretazio guztien analisi morfosintaktikoak sortu eta katean integratzen dituena. Horretarako, lokuzioak identifikatu eta dagozkien interpretazioak esleitzen dizkie, datu-base lexikalean eginiko deskripzioetan oinarriturik.\nLokuzio anbiguoen desanbiguazioa\nUFa anbiguoa denean, HABILek lokuzioari dagozkion interpretazioak eransten ditu, osagaiei dagozkienak ezabatu gabe. Une horretan, UF ‘hautagaiak’ besterik ez dira. Bada, hautagaiok zein testuingurutan diren egiaz lokuzio eta zeintzuetan ez diren ebatzi behar da ondoren.\nHorretarako, MG formalismoan oinarrituriko gramatika bat garatzen ari gara. Ikerlan honetarako, XX. Mendeko Euskararen Corpus Estatistikoko 20 lokuzio anbiguorik usuenak desanbiguatzeko 111 erregelaz osaturiko gramatika bat garatu dugu, % 98,90eko estaldura eta % 98,88ko doitasuna duena.4.2.- Postposizio-lokuzioen prozesamendua\nPostposizio-lokuzioen prozesamenduari ekiteko, Euskaltzaindiaren gramatikan (1985), Villasanten (1978) eta Goenagan (2001) oinarritu gara. Iturriotan oinarriturik, 102 osagai aske bildu ditugu, 56 izen eta 46 adberbio. Osagai aske bakoitzak har ditzakeen flexioak eta izan ditzakeen osagarri ezberdinak konbinatuz, 472 aukera posible sor daitezke.\nGero, postposiziook testuetan identifikatuko dituen gramatika eraiki dugu, MG formalismoa baliatuta. Hala, 96 erregela parez osaturiko gramatika sortu dugu, % 92,99ko doitasuna duena.4.3.- Menderagailu-lokuzioen prozesamendua\nMenderagailu-lokuzioen tratamendurako jarraituriko prozesua postposizio-lokuzioen prozesamendurako jarraitu dugun bertsua da. Alabaina, menderagailuen zerrenda osatzeko gramatika-liburu bakarra baliatu dugu (Zubiri eta Zubiri, 2000). Hala, 184 lema (eta lema-multzo) bildu ditugu; horiekin sor daitezkeen konbinazio posibleak, berriz, 131 dira.\nBestalde, garaturiko gramatikak 94 islapen-erregela ditu.\nLa ansiedad de actuación en la audición final de carrera de los estudiantes de Musikene: efectos y factores influyentes\nCONDE DOMARCO, Elizabeth


Munia eta Iholdi pertsonaien eta euren egileen arteko harremanaz\n“Munia eta Iholdiren benetako historia (edo zergatik diren adiskide Balzola eta Landa)” izeneko artikulua Haur eta Gazte-Liburu eta Literaturako Nazioarteko Masterraren 4. edizioaren bukaerako lan gisa idatzi zuen Arroitajauregik eta, dagoeneko, bi literatur aldizkaritan argitaratu da osorik; Galtzagorrik argitaratzen duen Behinola aldizkarian (25. zenbakian) euskaraz, eta CLIJ aldizkariaren 250. zenbakian gaztelaniaz.\nBertan, Mariasun Landa eta Asun Balzolaren arteko harremana eta egile hauek sortutako Iholdiren (Landa) eta Muniaren (Balzola) arteko harremana parekatu ditu Arroitajauregik. Besteak beste, pertsonaia horietan Landa eta Balzolaren haurtzaroko eta gaztaroko bizipenak eta pentsaerak azaleratzen direla ondorioztatzen da.\nBi pertsonaien eta egileen harremana\nArtikulu interesgarria osatu du Arroitajauregik bi egileen eta pertsonaien arteko antzekotasunei eta harremanari zergatiak bilatu nahian eta idatzita nahiz ilustratuta utzi duten lanaren balioa azpimarratu asmoz.\nBesteak beste, artikuluan jasotzen denez, “Mariasun Landak behin baino gehiagotan kontatu du (2011b), Asun Balzolaren Munia ezagutu ondoren, Iholdi ilustratzaile hark irudikatzea nahi zuela”. Horrela hasten da lotzen bi egileen arteko harremana eta pertsonaien artekoa. Halaber, Arroitajauregik lau motibo aurkitu ditu bi egileen arteko adiskidetasunean:\n-\tHaurtzaroa paradisua denik ez sinesteagatik\n-\tBeren amen eta amonen eraginagatik\n-\tEmakume eta feminista izateagatik\n-\tUmetatik asko irakurri izanagatik\nArtikuluan laburbiltzen denez, “bizipen eta arteari buruzko eta bizitzari buruzko ikuspegi asko partekatzen” dituzte Balzolak eta Landak eta ondare horren guztiaren oinordeko egiten ditu Arroitajauregik Munia eta Iholdi ere. Bi pertsonaia hauen inguruko liburuak irakurtzeak egileen pentsaerara eta bizitako garaietara gerturatuko gaituela iradokitzen da bertan.


Miarritzen gertatutako erailketa matxista salatzeko mobilizaziora deitu du Emakumeon Mundu Martxak | LAB SINDIKATUA\nEmakumeak Miarritzen gertatutako erailketa matxista salatzeko mobilizaziora deitu du Emakumeon Mundu Martxak\nOstegunean, 75 urteko emakume bat hil zuen tiroz 77 urteko gizonezko bikotekideak, Miarritzen. Urtea hasi zenetik Euskal Herrian gertaturiko hirugarren hilketa matxista da.\nEmakumeen Mundu Martxatik gogor salatu nahi dugu erailketa matxista hau. Emakumeon aurkako indarkeriaren adierazpen bortitz honen aurrean, izango diren mobilizazioetan parte hartzeko deia egiten dugu! Honekin batera autodefentsa feministarako deia egiten dugu, gure bizitzak direlako jokoan daudenak. Feministok erantzuteko prest gaude! Martxan jarraituko dugu, elkarrekin, borrokan denak aske izan arte!\n-Ostirala 16, Miarritzen, 18:00etan Udaletxe plazan.\n-Larunbata 17, Bilbon, 13:30ean, Arriaga plazan.\n-Igandea 18, Gasteizen, 13:00etan, Andra Zuriaren plazan.\n-Astelehena 19, Iruñean, 20:00etan, Udal Plazan.\n-Astelehena 19, Donostian, 19:00etan Bulebarrean.


Bazkaria Labore Txingudirenkin elkarlanean\nLabore Txingudirenkin elkarlanean\nOraingoan, Labore Txingudirekin egindako lankidetza kontatzera gatoz.\nLabore Txingudi, gure eskualdeko kontsumo, ekoizpen eta elikadura aldatu nahi duen, irabazi asmorik ez duen elkartea da. Bertako eta inguruko produktore, ekoizle eta kontsumitzaileak biltzen dituen kooperatiba bat sortu dute. Labore Txingudin aurki daitezkeen produktu guztiak, sasoikoak, freskoak eta ekologikoak dira. Hauek, gurekin harremanetan jarri ziren, euren burua ezagutzera emateko eta zeuzkaten produktuak eskaintzeko. Nolabait, elkarlanean aritu nahi izan genuen, eta ideia bat bururatu zitzaigun, bertako produktuekin, babarrunak bere sakramentu guztiekin prestatzea.\nPentsatutako bazkari hau, euskararen egunean egitea erabaki genuen, hau da abenduak 3, honela, bazkari zoragarri batekin egun hain berezi hau ospatu genuen.\nDendara hurbildu ginen, bertan, eskaintzen dituzten produktu guztiak eta nondik datozen ikusi ahal izan genuen. Hortaz gain, lehengo elikadura eta gaur egungoa alderatu genituen. Eta garrantzitsuena, bazkaria egiteko beharrezkoak ziren elikagai guztiak hartu genituen: Tolosako babarrunak, piperminak, odolkiak, txorizoa, patatak eta abar.\nBukatzeko, irteera guztiak merezi duten bezala, janaurreko goxo batekin amaitu genuen.


Sailkapenak – 2 orrialdea – Tropela.eus bloga\nAmaitu da aurtengo Tourrerako kiniela egiteko epea eta iazko marka guztiak hautsiz denon artean zortzi mila kidetik gorako Tropela osatu dugu, 8.073 kinielakoa hain zuzen. A ze errekorra!\nGaurko eguna (eta gaua) erabiltzaile eta partehartzaileen datuak aztertzen pasako dugu, eta arauak betetzen ez dituzten erabiltzaileak eta beraien kinielak ezabatu egingo dira. Adibidez, datu faltsuak eman dituztenak, kiniela bat baino gehiago egin duten erabiltzaileak eta abar…\nHori dela eta, jakinarazi nahi dizuegu bihar arratsaldera arte ez ditugula lehen etapako sailkapenak argitaratuko. Eskerrik asko denoi proiektu honetako partaide izan eta tropel handiago bat osatzeko zuen hondar alea ipini duzuelako.\nZorte on guztioi eta onenak irabaz dezala!\nBidaltzailea:Tropela Elkartea 2008-07-05 2008-07-05 Hemen argitaratua:Frantziako Tourra, LehiaketakEtiketak: Sailkapenak8 iruzkin Lehen etapako sailkapenak, bihar sarreran\nBerasategiren maillota Azpeitira\nSailkapen orokorrean lidertza aldaketa.\nGaur jokatu da 8. etapa eta gaurko genuen Kaiku taldeko Berasategik sinatuta eta eskainitako maillota Azpeitira joan da. Saritua pellogaldos izan da.\nSailkapen orokorrari dagokionez lehen postuan aldaketa izan da. Lau egunez lehen postua izan den urko Tolosako triangulo erabiltzaileak gainditu du.\nBidaltzailea:Tropela Elkartea 2005-07-09 2017-12-04 Hemen argitaratua:TxirrindularitzaEtiketak: Antonio Berasategi, Sailkapenak


Gabonetako sekretuak, Estreinatzeko slot joko bat izan dela ezaugarri diseinatu duten berehala Gabonetako aldarte ezarri da. Kalitate ikusgai grafikoak, slot joko hau izan da jokatzeko wonderful eta irabazi handiko ezaugarri ingeniaritza. zirrikituan bira doan kargatu agertu da jokalari gozatzeko eta bertatik gehien irabazteko. Anima zaitez eta urteko denbora gogoko ospatzeko hau slot joko eder batekin.\noso aberasgarria bonus Ezaugarri batekin, han garaipen askorekin kopurua spin duzu bada eskubide hori slots Gabonetako gaikako jokoan. gailu ezberdinetan zehar Jolastu, hau interesgarria zirrikitua zirrikitutik karreteak ikonoak wonderful joko da; Joko hau Gabonetako sorpresa ditu jokalarien irabazteko. Bisualki erakargarria eta fantasiazko jokatzeko protagonista, ez dago ezaugarri ugaria dela, batek behar-play bat egiten da.\nGabonetako sekretuak sustatzailearen buruz\nGabonetako sekretuak garatu dira NetEnt hau da, kalitate jokoak landuta dituzten ezaguna. casino jokoak ugari sortu dute eta bakoitzak kalitate grafikoak ditu eta jokatzeko ezaugarriek estimatzen. iGaming industrian ospetsuenak izenak saiatzen jokalari esperientzia onena emateko bat dira.\nJokatzeko buruzko gehiago\nBadaude 5 reels and 25 Jokalari paylines batera jolasteko dituzten eta txanpon-tamaina eremuak 0.25 ra 125.00. Jarri zure apustua eta, ondoren, sakatu Hasi botoia kopurua spin to, aldi bakoitzean betetzen ikurrak jokalari lurrak, han garaipen izango da zure bidea datozen. Jokoa ere ezaugarriek free bira, bonus erronda eta gehiago jokalari gehien irabazteko.\nGabonetako kanpaiak altuena ordaindu sinboloa da eta ordaindu ahal izateko 1250 aldiz apustua tamaina. Santa The basatia duten beste sinbolo ordezkatuko dituzte konbinazioak irabazi eta hori lur basati batekin duzu garaipen osatzeko gehiago izango da. bestetik sakabanatu jostailuak zaku horrek free bira eta bonus erronda aktibatuko du irudikatzen da. Egin altua ordaindu ikurrak eta ezaugarri gehienak gehien irabazteko.\nJarri zure apustua, spin karreteak eta ondoren play Gabonetako sekretuak Top Slot Casino gunea. Watch out sakabanatu egin, basati sinboloak, eta beste ikur bereziak gehiago irabazteko spin guztietan.


Orbe-Arruti eta Izetatarrak gailendu dira binakako pentatloian | Herri Kirolak | Naiz\n2021 EKA. 19 - 19:45h\nOrbe-Arruti eta Izetatarrak gailendu dira binakako pentatloian\nLucia Orbe eta Garazi Arruti nagusitu dira emakumezkoen aurreneko pentatloian, Karmele Gisasola eta Uxue Ansorregi bikotea mendean hartuta. Gizonezkoetan, Andoni Iruretagoienak irabazi du berriro, oraingoan bere osaba Izeta III.arekin batera, iaz Arria V.arenarekin egindako denbora hobetuz.\nLarunbat honetan aurreneko aldiz jokatu da emakumezkoetan pentatloia. Tolosako zezen plazak herri-kirolen jardunaldi erakargarria jaso du eta parte hartu duten bi bikoteek maila ona eman dute, erreferentziarik gabe jardun diren arren. Hala, Lucia Orbe eta Garazi Arrutik 29 minutu eta 45 segundoan amaitu dituzte lanak, Karmele Gisasola "Zelai III.a" eta Uxue Ansorregi baino kasik bi minutu lehenago amaituta.\nAurrez espero zen hiru bikotek parte hartzea emakumezkoetan baina azkenean ezin izan dute lehiatu Claudia Lucia Muñoz eta Julia Martinezek.\nEmakumezkoen binakako lehen pentatloia irabazi berritan oso pozik agertu dira Orbe eta Arruti. Onartu dute «oso urduri» jardun direla eta horren erruz, zenbait akats egin dituztela. Aizkoran are gehiago urduritu direla ere adierazi dute eta hor aurkariak hurbildu egin dira. Nolanahi ere, ezin izan dute denbora irauli "Zelai III.a" eta Ansorregi.\nHauek penatuta agertu dira. «Amorratuta», Uxue Ansorregik ondo zehaztu legez. Hala ere, lanak bukatzeagatik harro ere sentitu dira.\nGizonezkoetan, sei bikote iritsi dira larunbat honetan jokatu den final handira, maiatzaren 22an jokatutako kanporaketan denbora onena egin zuten bikoteak, alegia. Bi txandatan aritu dira eta bigarrenean lehiatu diren Andoni Iruretagoiena "Zelai VI.a" eta bere osaba Jesus Mari Iruretagoiena "Zelai III.a" gailendu dira, iazko txapeldunen marka 34 segundoz hobetuz.\nIaz, hain zuzen ere, gizonezkoetan lehen aldiz jokatu zen binakako pentatloi txapelketa eta Zelai VI.ak Arria V.arekin batera jantzi zuen txapela. Aurten, garaipena errepikatu du osabarekin eta onartu duenaren arabera, honek «denbora luzez segitzeko indarra» ematen dio.\nLehen txandan Mikel Larrañaga eta Jon Unanue "Goenatxo III.ak" eginiko denbora ederki asko hobetu dute Zelaitarrek, 40 minutu eta 24 segundutan bete baitituzte lanak. Bigarren sailkatuak Jon Gisasola "Zelai V.a" eta Ioritz Gisasola "Zelai IV.a" 43 minutu eta bost segundoko denborarekin. Larrañaga eta Goenatxo III.ak osatu dute podiuma (44:05).\n1. Orbe-Arruti 29:45\n2. Ansorregi-Gisasola "Zelai III.a" 31:27\n1. Izeta III.a-Izeta VI.a 40:24\n2. Zelai V.a-Zelai IV.a 43:05\n3. Unanue-Larrañaga 44:05\n4. Errazkin-Mugertza 44:56\n5. Amade-Irazabal 45:33\n6. Peñagarikano-Etxeberria 49:32


ZORION-AGUR KORPORATIBO BIKAIN BAT OSATZEKO GAKOAK •\nZORION-AGUR KORPORATIBO BIKAIN BAT OSATZEKO GAKOAK\nGabonak garai aproposa dira komunikazio ekimenak garatzeko. Bezeroak askoz harberagoak daude eta komunikazio egoki bat efektiboagoa izan daiteke. Gure proposamena da zorion-agur bat bidaltzea. Izan ere, nork ez du gogoko desira positiboz jositako mezu bat jasotzea? Detaile sinple bat dela ematen du, baina arretaz prestatzen bada, oso balorazio eta inpaktu positiboa izan dezake.\n1. Entzun eta ikusi\nGure bezeroak entzun eta ikustea berebizikoa da. Haien jarrera aztertuta (gure sare sozialetan, webgunean, newsletterrean, gure dendan…) jakingo dugu zer den haien arreta pizten duen hori eta zer baloratzen dute gehien. Hortzik hasita, jakingo dugu zer motatako zorion-agurra egin (bideo formatuan, txartel digital bat, ohiko bidalketa…). Gora sormena!\nZergatik ez dituzu zure produktuak pertsonalizatzen? Handienek ere egiten dute! Argazkia: Coca-cola\n2. Kalitate ona\nKalitate oneko produktua dela ziurtatu behar duzu beti, profesionalek edo zuk egin. Komunikazio erraminta bat da eta, hala, enpresaren isla. Irudia eta konfiantza jokoan daude.\nEz ezazu mezu hotz eta inpersonal bat egin. Bezeroa berezi sentiarazi behar dugu. Nahiz eta bidalketa masibo bat izan, zorion-agur bakoitza bakarra izan behar du. Gainera, ez ahaztu zure enpresaren pertsonalitatea txertatzeaz: logoa, tipografia, markaren koloreak, etab.\nAukera ona izan daiteke zorion-agurraren bitartez ekimen solidario batean parte hartzeko. Argazkia: Eroski\n4. Eguneratu zure datu basea\nBeti. Bidalketa egin aurretik, ziurtatu zorion-agurra nahi duzun tokira iritsiko dela. Eta ez ahaztu bidalketa denbora nahikorekin egitea. Garaiz iristea ere oso garrantzitsua da.\n5. Neurtu, neurtu, neurtu\nNeurtu behar duzu zorion-agurraren inpaktua. Aztertu behar duzu zure bezeroek klik egin duten, zorion-agurra zabaldu duten, erosi duten, edo zenbat denboraz ikusi duten bideoa. Haien ohiturei buruzko datuak emango dizkizu eta oso erabilgarria izan daiteke zure komunikazioa eraikitzen jarraitzeko.


Ekoetxeak bi ikastaro antolatu ditu uda sasoirako - Uztarria (Azpeitia)\n2019ko otsailek 18, ASTELEHENA\nEkoetxeak bi ikastaro antolatu ditu uda sasoirako\nUztarria.eus | Aisia\n2018ko uzt. 10a, 14:31\nLehena igandean izango da, eta kokedama landareen hazkuntzarako teknika ezagutu ahal izango dute bertaratzen direnek. Bigarren saioa, artoaren ingurukoa, abuztuaren 26an izango da. Bi ikastaroetarako izena aurrez eman behar da, Ekoetxeara deituta.\nKokedama teknika erabilita hazitako landarea. Ikusi haundiago | Argazki originala\nUda sasoian ere familientzako ekintzak eskainiko ditu Azpeitiko Ekoetxeak. Hain zuzen ere, uztailaren 15ean eta abuztuaren 26an kokedama teknika lantzeko eta artoa lantzeko ikastaro bana eskainiko dute bertan, hurrenez hurren.\nIgande honetan landareen hazkuntzarekin lotutako Japoniako kokedama teknika ezagutu ahal izango dute bertaratzen diren lagunek. Loreontzirik gabe eta goroldioarekin landareak mantentzen irakatsiko dute 11:00etatik 12:30era bitartean. Eskulan hori 6 eta 12 urte bitarteko haurrek nahiz horien familiek egin ahal izango dute.\nAbuztuaren 26an, berriz, artoa aletzen, ehotzen, taloak egiten eta artaburuen hostoekin eskulanak osatzen ikasi ahal izango da Ekoetxean. Saioa 11:00etatik 12:30era izango da, eta 6 eta 12 urte arteko umeei eta horien familiei zuzenduta dago.\nBi ikastaroak doakoak dira, baina izen-ematea mugatua izango da. Hori dela eta, aurrez eman behar da izena Ekoetxeako 943-81 24 48 telefonora deituta.\nPorrotxek eta Marimototsek musuz bete dute Soreasu antzokia\nNatura ardatz hartuta egingo dute otsaileko Plazatarrak\nIzena eman daiteke Ekoetxeak antolatutako mozorroak prestatzeko tailerrean\nETB1en 'Bostekoa' saioan publiko gisa agertzera joateko autobusa antolatu dute\nBelgikara, Herbehereetara eta Luxenburgora bidaia antolatu du Baigerak\nZuzenbide Piriniarraren II. Jardunaldia Azpeitian egingo dute martxoaren 29an eta 30ean\nZabalik dago Amaia tabernak antolatutako mus txapelketarako izen-ematea\nArroa Errekara mendi irteera antolatu du Baigera jubilatuen elkarteak\nZezen txikiak, sokamuturra eta protestak izan dira eguneko protagonista\nSokamuturra eta zezen txikiak izango dira igandean


Nola prebenitu prostatako arazoak? | Consumer\nNola prebenitu prostatako arazoak?\nProstatako minbizia da gizonezkoetan sarrien agertzen den tumorea, eta haren sendatze-tasa %90era iristen da, baina beharrezkoa da aldizkako azterketak egitea, arazoak saihesteko.\narabera: Larunbata, 2019ko abenduaren 14a\nProstatako patologiak 50 urtetik gorako gizonen gaixotasunik ohikoenen artean daude. AECC Minbiziaren Behatokiko datuen arabera, prostatako minbizia da gizonezkoen artean sarrien agertzen den tumorea: urtero 31.728 kasu berri daude Espainian (2018ko datuak). Hala ere, sendatze-tasa % 90 ingurukoa izan arren, garaiz diagnostikatzen denean, gizonek oraindik ez dakite oso garrantzitsua dela aldizkako azterketak egitea, beste prostata-gaixotasun batzuk prebenitzeko. AECCtik prostatako minbiziari buruz jakin behar duzun guztia kontatuko dizugu.\nZer da prostata?\nProstata pelbisean dagoen barne-organoa da. Pubisaren atzean dago, ondestearen aurrean eta maskuriaren azpian. Bere funtzio nagusia espermatozoideei elikagaiak eta likidoa ematea da, semenean garraiatzeko. Anatomikoki, beti esan izan da prostatak gaztaina-forma duela. Hala ere, haren tamaina 50 urtetik aurrera handitzen da, eta horrek konplikazioren bat izateko aukera handiagoa ematen du.\nProstatako gaixotasunik ohikoenak hauek dira:\nProstata-hipertrofia. Tamaina handitzea adenoma prostatikoa izeneko tumore onbera baten ondorioz. Oso ohikoa da, eta 50 urtetik aurrera handitzen da maiztasuna.\nProstatitisa. Ohikoagoa da gizonezko gazteagoetan. Guruinaren hantura hori infekziosoa izan daiteke.\nProstatako minbizia. Prostata-guruinean dagoen tumore gaiztoa. Haren maiztasuna ere handitu egiten da 50 urtetik aurrera.\nZein dira prostatako minbiziaren arrisku-faktoreak?\nIrudia: Tammy Cuff\nAdina da prostatako minbiziaren arrisku-faktore nagusia, eta berezia da 50 urtetik aurrera. Baina, gainera, gaixotasunaren garapenean eragina izan dezaketen beste faktore batzuk ere deskribatu dira:\n1. Dieta eta obesitatea kasu agresiboenekin lotuta egon daitezke. Zantzu batzuen arabera, koipe asko duten dietek prostatako minbizia izateko arriskua handitu dezakete, baita haragi gorri asko eta koipe asko duten esnekiak ere, nahiz eta ez dagoen ebidentzia sendorik.\n2. Familiaren aurrekariak beste arrisku-faktore bat izan daiteke. Hala, lehen mailako senideen (aita, anai-arrebak, seme-alabak) prostatako minbiziak areagotu egiten du arriskua, batez ere adin goiztiarretan diagnostikatu bada.\n3. Bestalde, eta ondo ezagutzen ez diren arrazoiengatik, prostatako minbizia ohikoagoa da gizonezko afroamerikarretan (% 70 inguru). Asiar jatorriko gizonek edo Pazifikoko uharteetako biztanleek dituzte intzidentzia- eta heriotza-tasa txikienak. Hegoaldeko herrialdeek, hala nola Espainiak, Greziak eta Italiak, prostatako minbizi-tasa txikiagoa dute.\n4. Kasu gutxi batzuetan, prostatako minbizia zenbait aldaketa genetikorekin lotuta egon daiteke. Familia batzuek mutazioak dituzte BRCA geneetan (bularreko minbiziari ere lotuak) edo Lynch-en sindromean (koloneko eta ondesteko minbiziak, poliposiziorik gabeak), eta prostatako minbizia izateko arriskua areagotzen dute.\n5. Azkenik, beste faktore batzuk ere aztertzen ari dira, hala nola sexu-transmisiozko infekzioak (STG) edo basektomia, ez baitute ondorio sendorik gaur egun.\nBizi-ohitura osasungarriak abian jartzea beti da gomendagarria osasun-egoera ona izateko eta gaixotasun asko prebenitzeko, hala nola prostatarekin eta prostatako minbiziarekin lotutako patologiak. Pisu egokiari eustea, dieta osasungarria izatea (askotarikoa, fruta eta barazki asko kontsumituta) eta jarduera fisiko erregularra egitea paperen bat izan liteke prostatako minbiziaren prebentzioan, batez ere kasurik oldarkorrenak agertzean.\nKaltzio gehiegi ez irenstea ere gomendatzen da (adibidez, kaltzio gehigarriak), arrazoi medikoren batek justifikatzen ez badu. Alkoholaren kontsumoa murriztea (beti hobeto erabat ezabatzen badugu) eta erretzeko ohitura kentzea ere oso ohitura egokiak dira gure organismoaren osasun orokorra egoera onean mantentzeko.\nNoiz joan urologoarengana?\nEspezialistarengana joan behar da gernu-sintomarik baldin badago: hematuria (odola gernuan), mikzioen erritmo-aldaketak, pixa egiteko zailtasuna, mikzio ugari, nikturia (gauez pixa egitera jaikitzea), mikzio-premia (txiza egiteko gogo kontrolaezina), inkontinentzia, mikzioaren mina, hemospermia (odola semenean), eiakulalgia (akulazioko mina)….\nHala ere, adierazi behar da prostatako minbiziak, hasierako estadioetan, ez duela sintomarik edo ezin direla bereizi prostatako hiperplasia/hipertrofia onberak eragindakoetatik.\nBaina prostatako minbizia izateko arrisku berezirik ez badago, komeni da urologoari galdetzea 50 urtetik aurrera proba motaren bat egiteko aukera eta egokitasuna. Arrisku-faktorerik egonez gero, kontsulta hori aurreratu egin behar da.\nZer da PSA eta ondeste-ukimena?\nProstatako minbizia garaiz detektatzeko hainbat proba daude, baina garrantzitsuenak ondeste-ukimena eta PSA (prostata-antigeno espezifikoa) proba dira.\nOro har, prostatako minbiziaren bilakaera nahiko motela da. 60 urtetik gorako gizonen %40 inguruk tumore-fokuak ditu prostatan, eta, hala ere, litekeena da %95ek ez hiltzea tumore horren ondorioz, ez baita toki horretan zabalduko eta ez baita beste organo batzuetara zabalduko. Beraz, garrantzitsua da jarrera zuhurra izatea tumore horren gehiegizko detekzioa eragiteari dagokionez; izan ere, gizon askori alferrikako tratamendua emango litzaieke, prostatako minbiziarekin inolako arazo errealik izan ez dezaten.\nEz dago prostatako minbizia bahetzeko programarik, espezialisten artean sortzen diren eztabaiden ondorioz. Gaur egun, ez dago argi eta ez dago aho bateko iritzirik baheketak minbizi-hilkortasun espezifikoa gutxitzen duen ala ez. Beste ebidentzia batzuen zain egon beharko dugu.


auzoak - IRALE\nAuzoak izeneko liburua irakurri dut, Urtzi Urrutikoetxeak 2005ean idatzitakoa.\nUrtzi Urrutikoetxea Bilbon jaio zen 1977an eta idazle, kazetari, bertsolari eta blogaria da. EITBko albistegietan eta hainbat kazetatan aritu da: Euskaldunon Egunkaria, Berria, Gara, eta Bertsolari, besteren artean. Horrez gain, Euskaltzaindiari buruzko dokumentala ere egin zuen, Letoniako telebistak Euskal Herriari buruz egindako erreportaian parte hartu zuen eta Berlinen berriemaile ere izan da. Gainera, munduko hainbat herrialdetan egin du lan: Guatemala, Mexiko, Haiti...\nBere lanei dagokionez, hiru poesia-liburu, bidaia-liburu bat eta eleberri bat argitaratu ditu. Bertsolaritza ere landu izan du, eta Xabien Amurizaren gidaritzapean Bizkaiko Bertsogintza IV liburuan parte hartu zuen 2006an. Aipagarria da ere Euskal PEN Klubeko kide dela.\nAuzoak liburua Mari Elik gomendatu zigun eta hori dela eta aukeratu nuen. Irakurri ostean gomendagarria dela esan dezaket, liburuan zehar istorio laburrak agertzen direlako eta pertsonaia ezberdinen bidez Bilboko zenbait zonalde ezagutu ahal ditugulako. Hiria ikusteko eta ezagutzeko modu asko azaltzen ditu Urtzik eta, nahiz eta istorioen artean loturarik ez egon, era sinesgarrian kontatzen du. Horretarako, pertsonaiak, paisaiak, gertaerak edota hizkerak aukeratzen lan handia egin da.\nEz nuke esango liburuak hasieratik bukaerara irakurlea harrapatzen duenik. Ez da ihes egiteko liburu bat, ez dauka argumentu ikusgarri bat; hala ere, Bilbo ezagutzen duenarentzat zein Bilbo sakonean ezagutzen ez dutenentzat gomendagarria da.


MONDRAGONen webgunea erabiltzeko baldintzak - MONDRAGON\nMONDRAGONen webgunea erabiltzeko baldintzak\n1. Erabiltzeko baldintzak eta onarpena\nBaldintza hauek MONDRAGON Corporacion Cooperativa, S.Coop.ek (aurrerantzean, MONDRAGON) –IFZ F20350823; helbidea: Jose Maria Arizmendiarrieta 5; 1991-02-08an Kooperatiben Erregistroan 162 zenbakiarekin inskribatua; eta Euskadiko Kooperatiben Erregistroko datuak: 2/91 zenbakia, GUI-324 folioa, 324. idazpena– bere erantzukizunpean duen webgunearen erabilera arautzen dute.\nWebgunea erabiltzeak erabiltzaile izaera ematen du, eta adierazten du erabiltzaileak webgunean sartzen den unetik argitaratutako bertsioaren gaineko baldintza orokorrak edo partikularrak erabat eta erreparorik gabe onartzen dituela. Horregatik, Erabiltzaileari gomendatzen zaio dokumentu hau arretaz irakurtzeko.\nWebgunearen bitartez, MONDRAGONek Erabiltzaileei aukera ematen die berak edo webgunearen hirugarren erabiltzaileek edo zerbitzu eta edukien hirugarren hornitzaileek eskura jarritako hainbat zerbitzu eta eduki eskuratzeko eta erabiltzeko (aurrerantzean, “Zerbitzuak”).\nMONDRAGONek eskubidea dauka webgunearen aurkezpena eta konfigurazioa alde bakarretik aldatzeko, edozein unetan eta aurretiaz jakinarazi beharrik gabe. Eskubidea dauka, baita ere, Zerbitzuak eta Webgunean eta bere Zerbitzuetan sartzeko edo horiek erabiltzeko eskatzen diren baldintzak aldatzeko, edozein unetan eta aurretiaz jakin beharrik gabe.\n2. Webgunean sartzea eta erabiltzea\n2.1. Webgunearen sarbide eta erabilera doakoak\nWebgunearen bitartez ematen diren Zerbitzuak doakoak dira erabiltzaileentzat; halere, batzuetan beharrezkoa izango da MONDRAGON Peopleren enplegu atarian erregistratzea. Adingabeak ezin dira erregistratu.\n2.2. Webgunea eta Zerbitzuak egoki erabiltzeko betebeharra\nErabiltzaileak konpromisoa hartzen du Webgunea eta Zerbitzuak erabiltzean Legea, Baldintza hauek, ohitura onak, ordena publikoa eta oro har onartzen diren helburuak betetzeko, eta, era berean, ez ditu Webgunea eta Zerbitzuak erabiliko legez kanpoko helburu edo ondorioetarako, Baldintza hauetan ezarritakoaren aurkakoetarako, hirugarrenen eskubide eta interesen eta irudiaren kalterako, edo Webgunea eta Zerbitzuak kaltetu, erabilezin utzi edo gainkargatu edo Erabiltzaileek Webgunea eta Zerbitzuak normaltasunez erabiltzea eta baliatzea oztopatu dezakeen zerbaitetarako.\n2.3. Erabiltzaileek Edukiak egoki erabiltzea\nErabiltzailea behartuta dago informazio, mezu, grafiko, marrazki, soinu edo irudi fitxategi, argazki, grabazio, software eta, oro har, Webgunearen edo Zerbitzuen bitartez eskuragarri dagoen edozein material (aurrerantzean, “Edukiak”) arretaz, zuzen eta legez erabiltzera eta, bereziki, ez du hau egingo:\nEdukiak legez kontrako helburu edo ondorioetarako erabili, ezta ohitura onen eta oro har onartutako erabileren edo ordena publikoaren kontra ere;\nMONDRAGONen jabetza intelektualeko edo industrialeko eskubideak ezabatu, saihestu edo manipulatu, ezta ere markaren edozein titularrenak, MONDRAGONen edo Edukietan agertzen diren titularren gainerako identifikazio datu edo eskubideak, ezta ere babes gailu teknikoak, aztarna digitalak edo Edukiek eduki dezaketen edozein informazio mekanismo ere;\nEdukiak eta, bereziki, Webgunearen edo Zerbitzuen bitartez eskuratutako edozein eratako informazioa erabili publizitatea bidaltzeko, salmenta zuzenerako edo beste edozein helburu komertzialetarako komunikazioak bidaltzeko, eskatu ez diren mezuak pertsona askori bidaltzeko, helburua edozein dela ere. Informazio hori, halaber, ez du modu batera edo bestera saldu edo zabalduko;\nEta bereziki, ez du datu pertsonalen, merkatuaren, kontsumitzaileen eta Jabetza Intelektualaren babeserako arauen kontra doan ekintzarik egingo.\nErabiltzaileak betebehar horietako edozein hausteak legez dagozkion ekintzak eragingo ditu.\n2.4. MONDRAGON Peopleren enplegu webguneko identifikazioa eta autentifikazioa, login bitartez\nErregistratuz gero, Webguneak erabiltzailearen identifikazioa eskatzen duen arloetan, Erabiltzaileak agintzen du arretaz erabiliko dituela eta isilpean gordeko dituela bere profilaren esteka edo, kasuan kasu, Webgunean edo Zerbitzuetan sartzeko esleitzen zaizkion pasahitza/k eta erabiltzaile izena/k.\nErabiltzaileak pasahitza/k eta erabiltzaile izena/k arduragabekeriaz erabiltzeagatik edo galtzeagatik hirugarren batek haren pasahitza/k eta erabiltzaile izena/k erabili eta Zerbitzuak erabili eta kalte eta galerak sortzen baditu, Erabiltzaileak kalte eta galera horien gastuengatik erantzungo du.\n2.5. Foro Irekiak eta Sare Sozialak\nErabiltzaileak obligazioa hartzen du Erabiltzaileei Webgunean Edukiak sartzen eta beste Erabiltzaile batzuei Edukiak eskuratzen uzten dieten Zerbitzuak, esaterako, foroen zerbitzuak, blogak, interesak eta produktuak partekatzekoak, orrialde pertsonalak eta sare sozialak, legeen eta baldintza hauen arabera eta oro har onartutako moralaren eta ohitura onen arabera erabiltzeko.\nErabiltzaileak konpromisoa hartzen du Foro Irekien eta Sare Sozialen bitartez honelako Edukiak transmititu, zabaldu edo hirugarren esku ez jartzeko:\nmodu batera edo bestera funtsezko eskubide eta askatasun publikoak urratu, gutxietsi edo erasotzen dituztenak;\ndelitu ekintzak, ekintza iraingarriak, difamatzaileak, doilorrak, bortitzak edo, oro har, legearen, moralaren eta oro har onartutako ohitura onen kontrakoak egitera eramaten, akuilatzen edo sustatzen dituztenak;\nSexu, arraza, erlijio, sinismen, adina edo izaera dela-eta diskriminatzen duten jarduerak, jarrerak edo ideiak bultzatu, sustatu edo eragiten dituztenak;\nfaltsuak, anbiguoak, okerrak, gehiegizkoak edo ezordukoak direnak eta, beraz, beraien xedea edo komunikatzailearen asmo edo nahiak oker ulertzera daramatenak.\nhirugarrenen jabetza intelektual edo industrialeko edozein eskubideren babespean daudenak, baldin eta Erabiltzaileak aurretik ez badu eskubideen titularren eskutik eduki horiekin egiten ari denerako edo egin edo egitea nahi duenerako beharrezkoa den baimena eskuratu; hirugarrenen enpresa sekretuak urratzen dituztenak;\nohorearen, intimitate pertsonalaren eta famili intimitatearen edo pertsonen irudiaren beraren kontrakoak direnak.\nkomunikazioen sekretuaren gaineko araudia hausten dutenak;\nlegez kanpoko publizitatea, engainuzkoa edo desleiala eragiten dutenak eta, oro har, edo konkurrentzia desleiala direnak;\nhirugarrenen sarearen, sistemaren edo ekipo informatikoen (hardwarea eta softwarea) ohiko funtzionamendua eragotzi edo kaltetu dezaketen birusak edo beste elementu fisiko edo elektronikoak dituztenak, edo ekipo informatiko horietan gordetako dokumentu elektronikoak eta fitxategiak kaltetu ditzaketenak.\nHori guztia gorabehera, MONDRAGONek eskubidea dauka hirugarrenek Foro Irekien eta Sare Sozialen bitartez transmititu eta zabaldutako eta Erabiltzaileen esku jarritako Edukiak edozein unetan eta aurrez abisatu gabe berrikusteko, dela norberaren ekimenez, dela hirugarren batek eskatuta,\nbaldin eta bere ustez Baldintza hauetan ezarritakoaren kontra badoaz. Erabiltzaileak berariaz onartzen du MONDRAGONek kontrol hori egitea.\n2.6.- Estekak eta Hiperestekak\nErabiltzaileek eta, oro har, beraien webgunearen eta Webgunearen edo Zerbitzuen edozein orrialderen artean hiperesteka bat (aurrerantzean,\n“Hiperesteka”) ezarri nahi duten pertsonek baldintza hauek bete behar dituzte:\nHiperestekak Webgunearen orrialdeetan eta Zerbitzuetan baino ez du utziko sartzen, eta ezingo ditu inola ere erreproduzitu;\nez da deep-link edo hiperestekarik ezarriko Webguneko orriekin edo Zerbitzuekin;\n2.7. Erantzukizuna kalte eta galerengatik\nDokumentu honen artikuluetan jasotako Baldintzak direla eta, Erabiltzaileak bere obligazioetakoren bat ez betetzeagatik MONDRAGONek kalterik eta galerarik edukitzen badu (eduki badu, eduki badezake edo ustez eduki badezake), Erabiltzaileak horien guztiengatik erantzun beharko du.\nMONDRAGONen eskubidea da zuzenbidearen arabera dagozkion lege ekintzak abiaraztea.\n3. Datu pertsonalen tratamendua\nZerbitzu batzuetan sartzeko edota Zerbitzu batzuk erabiltzeko, beharrezkoa da Erabiltzaileek MONDRAGONi aurrez hainbat datu pertsonal ematea (aurrerantzean, “Datu Pertsonalak”), eta MONDRAGONek era automatizatuan tratatuko ditu eta fitxategi baten sartuko, Webguneko zerbitzuak emateko.\nBaldintza horiek guztiak aurrez eta behar bezala jakinaraziko dizkie MONDRAGONek Erabiltzaileei, legez eskatu ahal zaizkien kasuetan eta moduan.\nErabiltzaileak hirugarrenen datu pertsonalak ematen baditu, Hirugarren horiei jakinaraziko dizkie zer datu eman dituen eta zer fitxategitan gordeko diren eta zertarako eta fitxategi horrekiko dituzten eskubideak, eta MONDRAGON identifikatuko du eta hirugarren horren baimena eskuratu beharko du bere datuak MONDRAGONi jakinarazteko.\nMONDRAGONek bermatzen du segurtasun neurri egokiak hartu dituela bere instalazio, sistema eta fitxategietan. Halaber, MONDRAGONek Datu Pertsonalen konfidentzialtasuna bermatzen du. Hori gorabehera, MONDRAGONek bere esku dauden edo bere sistemen bitartez eskuratu daitezkeen Datu Pertsonalak eta beste edozein informazio jakinaraziko die agintaritza publiko eskumendunei, kasuan-kasuan aplikagarriak diren lege eta erregelamendu xedapenen arabera eskatzen badira.\nHautagaiek (erregistratutako erabiltzaileak) datuak eskuratu, ezabatu, zuzendu eta aurkatzeko eskubideak aitortuta dituzte eta edozein unetan balia ditzakete, MONDRAGONekin harremanetan jarrita, Pribatutasun Politikan eskubideez baliatzeko azaldutako prozeduraren bitartez.\n4. Bermeak eta erantzukizuna\n4.1. Salbuetsitako bermeak eta erantzukizuna Webgunearen eta Zerbitzuen funtzionamendua dela eta\nMONDRAGONek ez du bermatzen Webgunea erabilgarri eta etengabe funtzionamenduan egotea edo bertan jasotako informazioa, edukia, softwarea, materialak edo produktuak ere beti eskuragarri egotea, lege aplikagarriak onartzen duen heinean.\nHorrenbestez, ez du inolako erantzukizunik hartuko bere gain Webgunea eta bere zerbitzuak eta erabiltzaileek Webgunetik esperotako erabilerak erabilgarri ez egoteagatik edo funtzionamenduan etenak gertatzeagatik gerta daitekeen edozein eratako kalte eta galerengatik.\nDena dela, MONDRAGON ahalik eta ondoen saiatuko da Webgune hau etengabe erabilgarri egon dadin.\nEra berean, MONDRAGONek ez ditu bere gain hartuko Erabiltzaileak nabigatzaile baten bertsio eguneratu gabeko eguneratu bat edo segurua ez den bertsio bat erabiltzearen ondorioz gertatu daitezkeen segurtasun akats edo hutsegiteak, ezta ere nabigatzailean erregistratutako Erabiltzailearen gakoak edo identifikazio kodeak gordetzeko gailuak aktibatzearen ondorioz gertatu daitezkeenak, edo nabigatzailearen funtzionamendu okerraren ondorioz sortutako kalte, errore edo zehaztasunik ezak.\nMONDRAGONek erabiltzaileak emandako datu pertsonalen osotasuna, konfidentzialtasuna eta eskuragarritasuna bermatzeko beharrezko segurtasun neurri tekniko eta antolaketazko guztiak ezarri ditu.\nNahiz eta MONDRAGONek arlo horretako segurtasuna bermatzeko neurri egoki guztiak ezarri dituen, ez du kontrolatzen ez bermatzen Webgune honetako edukietan erabiltzailearen sistema informatikoan (softwarea eta hardwarea) edo sistema informatiko horretan gordetako dokumentu elektroniko eta fitxategietan nahasmenduak eragin ditzaketen birusak eta beste elementu batzuk ez egotea.\nMONDRAGONek ez du inolako erantzukizunik bere gain hartuko edukietan egon daitezkeen birusek sistema informatikoan, dokumentu elektronikoetan, fitxategietan eta abarretan sortutako aldaketek eragindako edozein motatako kalte eta galerengatik.\nErabiltzaileak onartzen du MONDRAGONek Webgunea fede onez sortu eta garatu duela, barruko eta kanpoko iturrietako informazioarekin, eta egun dagoen moduan eskaintzen diela informazio hori erabiltzaileei eta, beraz, informazioa okerrak edo hutsak eduki ditzakeela. Horregatik, erabiltzaileak MONDRAGON salbuesten du Webgunean nabigatzen duenean fidagarritasunari, erabilerari edo espektatiba faltsuei lotuta gerta daitekeen edozein erantzukizunetatik.\n4.2. Salbuetsitako bermeak eta erantzukizuna Webgunetik kanpo ostatatutako zerbitzu eta edukiak direla eta\nGerta daiteke Webguneak esteka bidezko gailu teknikoak (hala nola estekak, bannerrak,, botoiak), direktorioak eta bilaketa tresnak Erabiltzaileen esku jartzea, Erabiltzaileek hirugarrenenak diren webguneetara sartu ahal izateko (aurrerantzean, “Estekatutako Guneak”). Kasu horretan, Webgunean esteka, direktorio eta bilaketa tresna horien estekak instalatzearen helburu bakarra da Erabiltzaileei Interneten eskuragarri dagoen informazioa bilatzen eta eskuratzen laguntzea, eta horrek ez du esan nahi MONDRAGONen eta Estekatutako Guneen operadoreen artean lotura edo harremanik dagoenik.\nMONDRAGONek ez ditu aurretiaz kontrolatzen, ezta onartu eta bere egin ere, Estekatutako Guneetan dauden zerbitzuak, informazioak, datuak, fitxategiak, produktuak eta edozein eratako materialak. Erabiltzailea, beraz, ahalik eta kontu handienez ibili behar da Estekatutako Guneetan dauden zerbitzuak, informazioak, datuak, fitxategiak, produktuak eta edozein eratako materialak baloratzean eta erabiltzean.\nMONDRAGON erabat salbuetsita dago hauen ondorioz gertatzen diren edo gertatu daitezkeen edozein kalte edo galeraren erantzukizunetik: (a) estekatutako zerbitzuen funtzionamendua, eskuragarritasuna eta erabilgarritasuna; (b) guneetan dagoen informazioa edo edozein material mantentzea; (c) estekatutako zerbitzuak ematea edo transmititzea, 4.2 baldintzan jasotako termino berberekin eta irismen berarekin.\n5. Webguneko sarbidea ukatzea eta kredentzialak kentzea\nMONDRAGONek eskubidea du, bere ekimenez edo hirugarren batek eskatuta, Baldintza hauek edo aplikagarriak diren Baldintza Bereziak betetzen ez dituzten Erabiltzaileei Webgunera edo Zerbitzuetara sartzeko bidea ukatzeko edo kentzeko, edozein unetan eta aurrez abisatu beharrik gabe.\n6. Jabetza Intelektuala eta Industriala\nMONDRAGONek baimena ematen dio Erabiltzaileari bere ekipo informatikoan instalatutako softwareari buruzko jabetza intelektualeko eta industrialeko eskubideak eta enpresa sekretuak erabiltzeko, soilik Webgunea eta Zerbitzuak erabiltzeko, baldintza hauetan ezarritakoaren arabera. MONDRAGONek ez du beste era bateko inongo lizentziarik edo baimenik emango bere jabetza industrialeko eta intelektualeko eskubideen gainean, enpresa sekretuen gainean edo Webgunearekin, Zerbitzuekin edo Edukiekin lotura duen beste edozein jabetza edo eskubideren gainean.\nEdozein Erabiltzaileren edo hirugarren baten ustez Edukietako bat jabetza intelektualeko eskubideak urratuta sartu bada Webgunean, jakinarazpen bat bidali beharko dio MONDRAGONi, hauek adierazita: (a) datu pertsonalak: erreklamazio egilearen izena, helbidea, telefono zenbakia eta posta elektronikoko helbidea; (b) benetako izenpea edo baliokidea, ustez hautsi diren jabetza intelektualeko eskubideen titularraren datu pertsonalekin edo ustez hautsi diren jabetza intelektualeko eskubideen titularraren izenean eta haren kontura jarduteko baimena duen pertsonarenak; (c) ustez urratu diren jabetza intelektualeko eskubideen bitartez babesten diren Edukien adierazpen zehatza eta osoa, eta Eduki horiek Webgunearen zer tokitan dauden; (d) esandako Edukiak ustez urratu diren jabetza intelektualeko eskubideen titularrak baimendu gabe sartu direla berariaz eta argi dioen adierazpena; (e) jakinarazitako informazioa zehatza dela eta edukiak sartzean bere jabetza intelektualeko eskubideak urratu direla adieraziz erreklamazio egileak berariaz, argi eta bere erantzukizunpean egindako adierazpena.\nJakinarazpen horiek MONDRAGONi bidaliko zaizkio edo info@mondragoncorporation.com helbide honetara.\n7.- Lege aplikagarria eta gatazkak ebaztea\nBaldintza hauen xedeko zerbitzuak ematetik sortu daitekeen edozein gatazka ebazteko, MONDRAGON eta Erabiltzailea MONDRAGONen helbide sozialeko Epaitegi eta Auzitegien menpe jartzen dira, , beste edozein eskumeni berariaz uko eginda. Halaber, Erabiltzailea Espainiatik kanpo bizi bada ere, MONDRAGON eta Erabiltzailea Bergarako (Gipuzkoa) auzitegi eta epaitegien menpe jarriko dira, beste edozein eskumeni berariaz uko eginda.


Gazteentzako neguko teknologia laborategia // Izen emotea ireki dugu – HarituLab\n2020-12-20Berriabideo jokoak, bullying, fabrikazio digitala, gazteak, instagram, internet, obs, sextim, topaketaby HarituLab\nHurrengo abenduak 28, 29 eta 30ean gure munduan dauden teknologien inguruan ikasi eta partekatzeko gai hauetan adituak diren pertsona ezberdinekin aurkituko gara.\nEgiteko modua online izango da, musukoa kenduta aurpegiak ikusiko ditugu 15 pertsona inguru hartzeko prestatuko ditugun topaleku birtualetan. Lantegi bakoitzeko 15 pertsona.\nAdinak 16tik 20 urtertara gutxi gora behera, hau da, ez zaitez gogoekin geratu programa gustuko baduzu!\nLanduko ditugun gaiak gaur egun bizi dugun digitalizazioarekin harreman handia dute eta dugun kutur digitalaren ideiaren inguruan eragina modu ezberdinetan dute ere.\nGai bakoitzaren baitan lantegi ezberdinak izango ditugu:\nGure bizitzako ia gauza guztietan dago, ordenagailu bidez diseinatu eta diseinua makina batekin egitea da fabrikazio digitala. Azken 10 urteetan 3D inpresioa fabrikazio digitalera urbiltzeko bidea izan da, baina badago zenbait jende giza eraldaketarako tresna bezala ere ikusten duela. Lantegi hauetan horren inguruan ibiliko gara.\nAskotan interneten gure burua kontsumitzaile hutsak bezala ikusten dugu. Baina esploratzeko eta esperimentatzeko baliabide ugari eskaintzen ditu. Hiru lantegi hauen bidez esperimentazio hutsean sartuko gara.\nAbenduak 28, 11:00 Zyber Bullying\nAbenduak 29, 11:00 Harremanak/pribatutasuna sarean I\nAbenduak 30, 11:00 Harremanak/pribatutasuna sarean II\nAbenduak 28, 12:30 Bideo-joko iruzkin idazketa lantegia\nAbenduak 29, 12:30 Internet bidezko zuzenak. OBS programara sarrera\nAbenduak 28, 17:00 3D Inprimaketa giza erronkei aurre egiteko\nAbenduak 29, 17:00 Ze motatako proiektu sozialak daude 3D inprimaketaren inguruan?\nAbenduak 30, 17:00 3D Diseinu digitalak guztion eskura, fabrikazio partekatuta\nAbenduak 28, 18:30 Errealitate handiko filtroak sare sozialetan I\nAbenduak 29, 18:30 Errealitate handiko filtroak sare sozialetan II\nAbenduak 30, 18:30 Errealitate handiko filtroak sare sozialetan III


Bizi alegiazkoak - - Maxixatzen.eus\nXabier Gantzarain 2020-05-17 12:27\nXabier Gantzarainek Berria egunkarian idatzitako iritzi artikulua da hau: 'Bizi alegiazkoak'.\nVoll-Damm lata batean bizi naiz orain. Mundua honetara murriztu da, egarria ere bai. Zorabio arin hau alkoholarena dela pentsatzeak lasaitu egiten nau, ez gaixotasun batena, ez egonezinarena, nahigabearena, ondoezarena. Inguruan dabil herio, eta herio batean nabil, bururik gabeko ostruka bezain baldar.\nVoll-Damm lata batean ezkutatu naiz, ez ikusteko neure hutsak, ez ohartzeko nire ezinez, ez ikusteko besteren begietan alferrik galdutako aukera guztiak, ez ditzadan entzun besteren ahotik neuk behin eta berriro isildutakoak. Burua zulo honetan sartuta babestuta sentitzen naiz, neuregandik izan ezik.\nIrten dut etxetik, atera naiz kalera, ibili naiz lehen ibiltzen ginen lekuetan, baina dena aldatu da, ez da izua bakarrik, ez eta etorkizunak ekarriko duenarekiko kezka ere, Voll-Damm lata batean daramat burua, durundi dagi, ez dit neure ezerez betea besterik ekartzen.\nEta oroitzapenak asmatzera jartzen naiz orduan, inoiz izan zen ia gogoratu ere egiten ez dudana eraikitzera berriz, behar baino gehiago edertu gabe ahal bada, eta hala ere jausi egiten naiz neure tranpan, neure buruari ezkutatu egiten dizkiot detaile miserableak.\nBizirik irauteko trepeta dela pentsatzen dut gero, iragana edertzearena, ez nostalgia, eta dena edertzen dugula, ezin dugula bizi bestondo bestial bateko buru argitasunak erakusten digun munduarekin, hilda bizi den jendearekin, edo Voll-Damm lata batean ezkutaturik bizi den izaki zahar minduarekin. Eta nonbait irakurri bezala, pentsamendu kritikoa ez da besteren pentsamendua zalantzan jartzea, nork berea baizik. Eta nik, lata honetan ezkutaturik, ez daukat jada pentsatzeko indarrik, ezer zalantzan jartzeko ganorarik, durundi dagit, eta oihartzunak iragan edertu bat ekartzen dit, lauso eta bizi, argi zahar batek ilundua bezala.


Urdulizen metroa lurperatzeko obrei buruzko informazio-bulegoa ireki du BGPk | bizkaiko garraio partzuergoa - consorcio de transportes de bizkaia\nUrdulizen metroa lurperatzeko obrei buruzko informazio-bulegoa ireki du BGPk\nBGPk metroa lurperatzeko obrei buruzko informazio-modulua ireki du Urdulizko geltokitik gertu. Bulego horretan erakusketa txiki bat ere badago, eta trenbide-pasagunea kendu eta lurpeko geltoki berria eraikitzeko proiektuari buruzko agiri-sorta, planoak eta infografiak daude ikusgai erakusketa horretan.\nBGPk metroa lurperatzeko obrei buruzko informazio-modulua ireki du Urdulizko geltokitik gertu. Bulego horretan erakusketa txiki bat ere badago, eta trenbide-pasagunea kendu eta lurpeko geltoki berria eraikitzeko proiektuari buruzko agiri-sorta, planoak eta infografiak daude ikusgai erakusketa horretan. Gaurtik aurrera, informazio-gune horretan pertsona batek lan egingo du, eta behargin horrek auzotarren zalantzak argitzeko ardura izango du, hiritarrek udalerri honetan urte eta erdian burutuko den obrari buruz egiten dituzten erreklamazioak edota iradokizunak bideratuz.\nUrdulizko informazio-gunea hiru hilabetean egongo da zabalik, arratsalde guztietan, astelehenetik ostiralera. Herri horretako auzotarrek Aita Gotzon kalean dagoen Bilboko Metroaren sareko langadun azken pasagunea kentzeko proiektuaren xehekapenei buruzko informazioa jaso ahal izango dute, erakusketa bisitatuz, 901 440 445 informazio-telefono zenbakira deituz edo urduliz@cotrabi.eus helbide elektronikora mezua bidaliz. Bulego berri honen aurkezpen-ekitaldira BGPren zuzendari kudeatzailea den Manu Tejada eta Javier Bilbao Urdulizko alkatea joan dira.\nEkimen hau baliatuz, BGP metroa lurperatzeak ezinbestean eragingo dituen eragin kaltegarriak ahal den neurrian konpentsatzen ahaleginduko da, zeren eta obrok hirigunetik hurbil-hurbil egitekoak baitira. Obra horiek, Plentziaren eta Sopelaren arteko tren-zerbitzua 18 hilabetetan kentzea eragingo dute, obrok irauten duten artean behintzat. Alternatiba legez, apiriletik aurrera ordezko autobus-zerbitzua jarriko da abian, metroak dituen ordutegi eta maiztasun berekin. Plentziako eta Sopelako geltokietan Bilboko Metroko beharginak egongo dira autobusen funtzionamenduari buruzko informazioa ematen, eta Urdulizen Barik txartela errekargatzeko makina bat instalatuko da.\nUrdulizko obren bidez, metroaren sarean dagoen azken trenbide-pasagunea kenduko da, trenbideko 543 metro lurperatu ondorik. Une honetan, Bilboko Metroaren ustiapenari dagokion egokitzapen egokiei ekin zaie trenbidean bertan, katenarian, seinaleztapenean, komunikazioetan eta AMN (Aginte Mahai Nagusia) arloan. Aste honetatik aurrera, obrako materialak pilatzeko eta obraren perimetroa hesitzeko lehenengo lanak abiaraziko dira; ataza horiek egin ostean, lehenengo indusketa-lanei ekingo zaie. Obra-planaren arabera, apirilean etengo da Plentziako eta Sopelako geltokien arteko tren-zerbitzua.\nObra hau BGPk eta ETSk (Euskal Trenbide Sarea) burutuko dute, Bizkaiko Foru Aldundiaren eta Eusko Jaurlaritzaren finantzabideaz; bi erakunde hauek, erdizkan, lurperatzea gauzatzeko behar diren 21 milioi euroko kopurua ordainduko dute, Garraio Partzuergoaren bitartez.\nUrdulizko hirigunean metroa lurperatzeak garapen-aukera ederrak ekarriko dizkio Uribe- Kostako udalerri honi. Lurperatzearen ondorio gisa, 6.000 metro karratutik gorako josteta-gune berria sortu ahal izango da, eta horrez gainera, lurpeko geltoki berria ere eraikiko da, “fosterito” eta guzti; geltoki horrek zuzeneko igogailua ere izango du, kalea eta nasa bakarra elkarlotuko dituena. Beste alde batetik, Bilboko Metroak bere zerbitzuaren fidagarritasuna hobetuko du 1. Linean, ibilgu osoko 45 kilometroetatik gorako tartean geratzen den azken trenbide-pasagunea kenduko baita.


Sopelako Udala - “Eutsi edo Hil, herri indigenen salaketa, ikuspuntu eta proposamenak” Dokumental emanaldia maiatzan\nZu hemen zaude: Hasiera Albisteak “Eutsi edo Hil, herri indigenen salaketa, ikuspuntu eta proposamenak” Dokumental emanaldia maiatzan\nMugarik Gabe Gobernuz Kanpoko Erakundeak eta Hiruka Uribe Kostako Komunikazio Taldeak "KOMUNIKATUZ ERALDATU - herriak euren komunikazioaren jabe" Jardunaldiak elkarlanean antolatu dituzte. Horien bitartez erakutsi nahi dute, "Mass-Media" delakoek sustatutako pentsamendu bakarraren aurrean, herri-komunikabideen bitarteko Komunikazioa ezinbesteko tresna dela eraldaketa soziala, tokian tokiko kultura eta hizkuntzak eta beste jendarte eredu bat bultzatzeko. Horretan lanean ari dira, hain zuzen ere bai hemengo eta bai Latinoamerikako komunikabide alternatibo eta indigenak ere.\nHorretarako, Sopelan eta Getxon gai hau jorratzeko, hitzaldiak, solasaldiak eta dokumental emanaldiak antolatu ditugu Euskal Herria, Bolivia, Argentina eta Mexikoko komunikatzaile eta kazetarien parte-hartzearekin.\nEkimen honen lehenengo ekitaldia Sopelan izango da arratsaldeko 19.00tik aurrera:\nMaiatzak 5 – Kurtzio kultur etxea (SOPELA):\nDokumental-emanaldia: "Eutsi edo Hil, herri indigenen salaketa, ikuspuntu eta proposamenak" (Euskaraz)


Bertsolaria kazetari, kazetaria bertsolari — Eibar.ORG | Eibarko peoria\nHemen zaude: Hasiera / Blogak / Nire uste harroan / Bertsolaria kazetari, kazetaria bertsolari\nBertsolaria kazetari, kazetaria bertsolari\nXabier Mendiguren 2006/11/23 12:52\nEuskal prentsako azkenaldiko berrikuntza interesgarrienetakoa Amets Arzallus izan da, bertsolari-kazetari hendaiarrak Argia-n egiten dituen elkarrizketek beti baitute zer edo zer jakingarria, ofizioz egindako interviewtik harago doana. Oraindik ez diote Rikardo Arregi saria eman, baina larri ibili.\nAste honetan Juan Sastre izan du solaslagun, Pablo Sastre euskal idazlearen anaia zaharrena, Kuban medikuntza ikasi eta Nikaraguan urteetan ibilia, contren kontrako gerra garaian fronteko mediku. Kontu mamitsu franko du elkarrizketak, baina alderdi formal bat hartuko dut nik gaur ahotan.\nEzaguna da bertsolariek azken urteotan era guztietako eginkizunak hartu dituztela beren gain, eta bertsoa bera edozertarako tresna bihurtu dela, maitasun deklaraziotik errenta-aitorpenera. Hemen Arzallusek ez du bertsorik botatzen, baina bertsolaritzan ohikoa den teknika bat darabil galderak egiteko. Horra:\nGaldetzen du Arzallusek: Alderdi humanoari begiratuta, konta ezazu soldadu sandinista gazte baten gerra bizitza, bere gogorrean.\nErantzuten du Sastrek: Hamazazpi urterekin mendira joan, eta gosea ikusi egiten zitzaion aurpegian. Gorputzean gaixotasunak zituzten, parasitoak, arroparik gabe zebiltzan, erdi hanka-hutsik, onddoak ateratzen zitzaizkien, beti bustita zebiltzan... Negarrez ere ikusten zen jendea.\nHurrengo galdera: Eta kontatu orain soldadu sandinista gazte baten gerra bizitza, baina bere ederrean.\nErantzuna: Borroka lekuan laguntasun giro izugarria bizi da. Han ateratzen dira pertsona bakoitzaren alderdirik maitagarriena eta alderdirik zikoitzena. Sentimendu aldetik oso une beroak pasatzen dira, elkarrekin egonez, eta bakoitzak bere esperientziak besteekin konpartituz. Hain testuinguru gogorra denean, pertsona barru-barruraino ikusten duzu.\nBaliabide polita, ezta? Beste behin erabiliz gero gastatua eta errepikakorra iritziko genioke baina.\nLoreen artean arantzatxo bat barkatzen bazait, Arzallusek ez du zertan kultura espainolean jantzia egon, baina erredakzioan arduratu beharko ziren zenbait huts konpontzeaz, itsusi samar geratzen baita Ignacio Aldekoari Iñaki deitzea, Caballero Bonal idaztea Bonald behar zuen tokian, edo Haiti eta Tahiti nahastea.\nZein zaila den elkarrizketatzaile on bat topatzea, formulario topikoetatik haratago elkarrizketa lantzen dakiena.\nAzkenaldian beste joera bat indartzen ari da elkarrizketetan: galderen ordez komentario ustez ingeniosoak egitearena. Elkarrizketatuak ez du modurik izaten taxuzko erantzun bat emateko, elkarrizketatzaileak zein azkarra eta ingeniosoa den erakusteko beste asmorik ez baitu. Ikus Karmentxu Marínen elkarrizketa asko eta asko El País-en.\nRikardo Arregi sarirako boto bat Ametsen alde!\nNiretzat artista bat da Amets elkarrizketak egiten. Ni izugarri ari naiz gozatzen Argian egiten dituen elkarrizketekin. Elkarrizketa serioak zein ganberroak, zuku ederra ateratzen dien elkarrizketatuei. Xapreri egin ziona, edo Sabier Silveirari egindakoak mundialak iruditu zitzaizkidan. Niretzat kazetari genero zailenetakoa da elkarrizketa, eta beti pentsatu dut ofizioa eta eskarmentua beharrezkoa zirela lanbide horretarako, eta harrituta nauka Ametsek. oier.\nirakurri al zenuten Amaia Zubiriari egin ziona? Ikusgarria da bertsotan bezala nola entzuten duen erantzuna hurrengo galdera egiteko. Etxetik prestaturiko galderak bata bestearen atzetik botatzera ez da mugatzen Amets eta horrek ere majo jazten ditu elkarrizketak.


Pintada iraingarriak Zubietan - Zubieta - Noaua.eus\nPintada iraingarriak Zubietan\nNoaua Aldizkaria 2021-05-10 11:28\n“Duela urte batzuk jazarpena jasaten ari den familia gara, bi semeekin”. Unai Agirrek bidali dizkigu argazkiok. Duela bi aste Unai junai txibato polizia pintadak agertu ziren bere etxe inguruan. Pasa den asteburuan, berriz, “gure kotxean txibato eta inguruko paretetan Unai junai txibato polizia pintadak”.\nEkintza hauek helburu argia dute, “gure familia herritik bidaltzea, kanpotarrak garelako”, dio Unai Agirrek NOAUA!ra igorri duen salaketa publikoan. “2015ean etxea erosi eta Yoko Garbi elkartearen zaratarekin kexatu ginenetik ez da gelditu jazarpena. Pintadak, pankartak eta abar jasan ditugu, eta elkarretaratzeak etxe aurrean Que se vayan abesten, Unai entzun pin-pan pun, eta abar. Mugimendu faxista eta xenofobo honen ekintza salatu nahi dugu. Guregatik baino, gure semeengatik”.\nAzken asteotan familia honek jasan behar izan duena ez da gauza isolatua. Duela urtebete inguru, euren etxeko atearen kontra botilak jaurti zituzten eta horren salaketa publikoa egin zuten hedabide honetan.


Villanueva klaretar misiolaria beatifikatuko dute bihar - Hiriberri arakil - Guaixe.eus\nGuaixe 2017-10-20 12:39\nJulian Villanueva Olza klaretar frailea.\nGerra Zibilean fusilatu zuten. Bartzelonako Sagrada Familia elizan beste 108 klaretarrekin batera beatifikatuko dute.\nAkaberara arte misiolari. Lelo hori aukeratu dute bihar eginen den beatifikazio elizkizunerako. 1936an, Gerra Zibilean eraildako 109 misiolari klaretar beatifikatuko dituzte. Haien artean dago Julian Villanueva Olza hiriberriarra. Beatifikazio mezaren buru Angelo Amato kardinala izanen da, Santuen Kausetarako Kongregazioko prefektua. Baina programa bezperan, gaur, hasiko da, 19:00etan eginen den otoitz-gaubeilarekin. Misiolari klaretarren ordenako buru Mathew Vattamattamek zuzenduko du. Biharko meza 10:00etan izanen da eta, hura bukatuta, 14:00etan, adiskidantza bazkaria izanen da martirien senideendako eta klaretarrendako. Esker-emate eukaristiarekin despedituko da beatifikazioen programa, igandean, 11:00etan. Juan Jose Olmella kardinala buru izanen da.\n1948an hasi zen klaretar horien beatifikazio prozesu hori, Frantzisko aita santuak joan den urteko abenduaren 22an onartu zuena. Beatifikatuko dituztenetako 102 Katalunian hil zituzten, horregatik aukeratu dute Bartzelona ospakizunerako. Aurretik Gerra Zibilean eraildako beste hiru gizonezko sakandar beatifikatu dituzte: Bernardino Irurzun Otermin domingotar fraide egiarretarra 2007ko lastailaren 28an eta Saturnino Pascual Jaunsaras Zabaleta irurtzundarra eta Lorenzo Lizasoain Lizaso irintarra fraide maristak 2013ko lastailaren 13an.\nJulian Villanueva Olza 1869ko irailaren 11n jaio zen Hiriberri Arakilen. Mikaelaren eta Marianoren (nekazariak) semea jaio zen egun berean eraman zuten San Martin elizara bataiatzera. Sendotza edo konfirmazioa Jose Oliver y Hurtado gotzainak eman zion 1878 agorrilaren 27an. 1897eko apirilaren hasieran, 28 urterekin, Cerverako nobizio-etxean sartu zen. Abitu-hartzea apiril hartako 19an egin zuen. Probaldiko urte betea egitean zin-hitzak esan zituen, 1898ko apirilaren 11n, Pazkoako bigarren egunean.\nLanerako gaitasuna zuen, konfiantzazkoa, oso espirituala, mortifikatua eta txantxazalea. Nahikoa eskolatzea bazuen. Cerveran sukaldari izan zen. 1900 urte hasieran Txileko hiriburuan zen, Santiagon. Bost urte han egin eta Antofagastara bidali zuten, Txile iparraldeko kostaldeko hiri batera. 1911n Valparaisora (Txile erdialdeko kostaldean) destinatu zuten eta handik Curicora (Santiagotik hegoalderako barnealdeko hiria).\nAmeriketatik 1921ean bueltatu zen, Cerverara. Hiru urte han eman ondoren Vic-era lekualdatu zuten. Hiru urte egon ondoren Solsonako klaretarren komunitatera bidali zuten. 1931n Vicen zen, eta 1932an Solsonan. Azken destinua izan zuen hura eta zapatari ardura izan zuen klaretarren etxea itxi zuten arte.\n1936ko garilaren 21eko arratsean etxetik kanporatu zituzten eta Ramon Viladrichen Viladot mansiara joan zen, Birchsen, hango kaperan babestu ziren beste klaretar batzuk ere. Egunero mezara joan eta jauna hartzen zuen. Arrosarioaren zati batzuk errezatzen zituen eta taldean egiten zuenean belauniko egiten zuen. Komunitateak ezarritako errukizko aktoak egiten zituen beste misiolariekin batera. Debozio partikularrak egiten zituen ere. Haien atzetik zebiltzanak masoneriaren eta komunismoaren presiopean ari ziren elizaren etsaitzat zituen. Erretiro egun batean martiritzaz hitz egin zuen. Halakorik izanez gero Jaunak modu bereziren batean lagunduko zuela zioen Villanuevak. Ez zen heriotzaren beldur.\nMasian zela, garbiketan, egurra mozten eta larrainean laguntzen aritu zen. Miliziakoek Birchseko masietan bisitak egin zituzten. Agorrila erdialdean hiruzpalau milizianok kaperako aldarea eta irudiak suntsitu zituzten. Larrainetik pasatu zirenean han zen Villanueva beste lauzpabost ikaslerekin. Azken horiei zein ziren galdetu zieten eta eultzia egiten ari zirela erantzun zuten. Villanuevak erlijio-gizona eta nafarra zela erantzun zien. “Hil nazakezue, baina nire desira martiria izatea da. Jainkoaren aurrean aurrez-aurre egonen gara”. Miliziarren buru eta hiriberriarraren arteko eztabaida izan zen. Villanuevak jakinarazi zien beti bere lanagatik bizi izan zela eta haiek zeramaten oinetakoak berak eginak zirela gaztigatu zuen. Cerverara joan behar zuten ikasle berriendako aurretik oinetako pila eginak zituen eta etxea uztean milizianoek eureganatu zituzten.\nGertaera horren ondoren, inguruetako masietan zeuden klaretarrak elkartu ziren. Villanueva Roteseko masiara joan zen. Solsonako komitekoen bisita jaso zuten eta misiolariak basora ihes egin ahal izan zuten. Basoan hainbat egun eman zituzten, egoera lasaitu zain. Villanueva gogoz zegoen, baina martxan ezin segituz. Juan Codinach nagusiak Viladotera bueltatzeko agindu zion. 1936ko irailaren 1eko iluntzean iritsi zen. Ordu bat beranduago iritsi ziren hura atxilotzeko.\nIhesbiderik ez zuela ikusita, ohean sartu eta etxekoek gaixo plantak egiteko eskatu zioten. Modu txarrean atera zuten etxetik, errepidean atxilotuta zituzten batzuk zein ziren argitzeko aitzakiarekin. Han zegoen ikasle bat bere burua Villanuevaren eskaini zuen, alferrik. Bidean kolpatu eta iraindu egin zuten. Sutik 2 km-ra dagoen cal Vendrellko zelaira eraman zuten, Pinósera doan errepide ondoan. Biluzarazi zuten eta bere hobiak zulatzeko agindu zuen. Arrosarioak eta gurutzea bueltatzeko eskatu zituen eta eman zizkioten. Belauniko errezatu zuen. Jainkoaren alde bizia gogotsu ematen zuela eta bere hiltzaileak barkatzen zituela esan zuen. 1936ko irailaren 1ean, 22:00etan Sun (Lleida) fusilatu zuten, 67 urte egiteko 10 egun falta zituela. Hil zen tokian egurrezko gurutzea jarri zuten, izen abizenekin batera zioena: hemen hil zen bere fede katolikoa predikatzen.\nGuaixe 2013 urr 11 Irañeta Irurtzun


'Ibilbidea lasaitasunerantz' erakusketarekin lotuta hitzaldia.\nTenplo budisten erakusketa dela eta, hurrengo abenduak 13an, 12.00ak eta 14.30tak bitartean Shangaiko bi irakasle izango ditugu. Irakasle hauek zurezko txinatar tradizioa konstruktiboari buruz hitzegingo dute.\nLehenengo hitzaldia, 12.30ajk eta 13.30ak bitartean Eskolako Paraninfoan izango da eta Dr. Liu Yan irakasleak emango du. Hitzaldia “Construction Grammar of Chinese Wooden Architecture” izango du eta bertan Liu Yan irakasleak txinatar arkitektura tradizionalari buruz hitzegingo digu. Bertan, txinatar arkitektura tradizionalean, zurezko bi egitura mota daudela esplikatu du: “Tailiang” eta “Chuandou”. Egitura hauetako bakoitza ezaugerri konstruktibo ezberdinak ditu eta Txina iparraldeko eta hegoaldeko ezagunak dira.\nBigarren hitzaldia, 13.30ak eta 14.30ak bitartean, Eskolako Paraninfoan izango da eta Dr. Din Yao irakasleak emango du. Irakasle honen hitzaldia “The Art of Avatamsaka：Chinese Buddhist Architecture during the 10th-12th Century” izenburua du. Bertan, Dr. Din Yao-k X. Eta XII. Mende bitarteko arkitektura budista gidatzen zuen Avatamsaka artea esplikatuko digu. Berandugo Europan eman zen arte barrokoaren paralelo dela mantentzen du Din Yao-k. Avatamsaka “Lorea bezain polita eta osoa” esan nahi du.\nBi hitzaldiak baino lehen, Eskolako sarreran, atzaintza parean, 12.00ak eta 12.30ak bitartean persona aditu batek tearen zeremonia zertan diharduen esplikatuko du.\nEkintza honen babesle Eskola eta Eskolako Zura Masterra izan dira eta Mugak Biurtekoaren testuinguruan dago.


Cornell eta Harvard bezalako sona handiko unibertsitateetan irakaslea da Bel i Queral eta azpiegitura handi hau sozialki, ekonomikoki eta ingurumen ikuspegitik ez dela bideragarria azpimarratu du.\nAbiadura handiko trenbide sareak EAEn errepide bidezko trafiko gutxi kenduko lukeela uste du gainera. “100 eta 150 kilometroko distantziak egiteko jendeak autoak erabiltzen jarraitzen ditu”. Alternatiba eraginkorragoak ere proposatu ditu: "Baliteke Bilbotik Donostiarako helikoptero zerbitzu bat errentagarriagoa izatea. Oso probablea da horrelako zerbitzu batek, diruz lagunduta, kostu txikiagoarekin onura sozial handiagoa ekartzea".\nAHTrekin probintzietako hiriburuak Madrilekiko distantzia lau ordutara laburtzea helburu dutela azpimarratu du, duten biztanleria kontuan hartu gabe: “Espainian azpiegitura politikak nazio bat eraikitzeko erabiltzen dituzte. Horrek eraginkortasunik eza eta gainkostua eragiten du, eta jendeari aukera gutxiago eskaini".\nKanal hauetan artxibatua: Abiadura Handiko Trena | Ekonomia | Euskal Autonomia Erkidegoko politika | Eusko Jaurlaritza | Donostia | Bilbo


«Mendizabalen desamortizazioaren ondoren aurrera eramandako politika bibliografiko egokiak ezarri zituen Juandeaburre Liburutegiaren oinarri sendoak» idatzi zuen Koko Ezak, lehen zirriborroan, monastegien eta apaizen ondasun galduetan arrantzuan ibiltzea baizik izan ez zena definitzeko hitz zuzenak, zentzudunak zirelakoan. Hala ere, Cisnerosek Biblia Poliglota prestatzeko, adibidez, erabili zituen kodizeak petardoak eta txafleruak egiteko erabili zirela kontuan harturik, Pantaleon Juandeaburreren asmo orobiltzaileari eskertu behar zitzaion zenbait liburu sutatik eta ezjakintasunaren atzaparretatik libratu izana. «Gerra eta hondamen giroaren gainetik hegan egiten zuten asmo humanistei esker, Liburutegiak, Karlistaden ondoren, ekarpen berriak jaso ahal izan zituen, Deba Garaiko hainbat nobleren liburutegitik eta Oñatiko Unibertsitatetik etorritako fondoak eskuratu zituelarik», segitu zuen, Juandeaburre haren harrapaketa sistematikoaren deskripzioarekin jarraitzeko. Izan ere, Pantaleon Juandeaburrek miresteko dohainik eduki bazuen, historiaren ekaitzen erdian bere ontzia portura onez eramateko arta izan zen nabarmenetakoa; bistan zen horixe izan zela bere ardura bakarra, bestalde, horretarako izenpetutako makina bat itun eta zin egindako mila fideltasun berbideratu edo hautsi izan behar bazituen ere. Pantaleonen ondorengoak ere ez ziren atzera gelditu protoarbasoaren ildoa segitzea eta biribiltzeari zegokionez, eta horrela, «1936ko gerra garaian Hegoameriketako bidea hartu zuen hainbat jaun presturen ekarpen borondatezkoarekin eta, are, Bonaparte Printzearen fondoetatik Diputazioari zegozkion fondoen parte batekin osaturik gelditu zen Liburutegi aberats honen bizkarrezurra». Juandeaburretarrek beti asmatzen zuten irabazlearekin lerratzen, gero herioan alde egindako galtzaileen ondasun apur batzuk etxera eramateko. Horren ondorioz, «funtsean k.a. IV. mendean Alejandriako Liburutegiaren eraketa bultzatu zuen izpiritu berak, hau da, humanoen jakinduria gorde ez ezik antolatu eta barreiatzea, gidatu du egun 20.000 ale baino gehiago hainbat benetan preziatuak eta baliodunak— duen Liburutegi honen sorrera».\nEzaren begietarako, Juandeaburretarren ustezko bibliofilia oso zalantzazkoa zen. Jauntxoen familia horren historiak erakusten zuen ezer baino gehiago bildumagileak eta biltzaileak zirela, eta perretxikuak edo tximeletak bezalako gauza xumeak kenduta, ia edozer biltzea zutela gustoko: dirua, lurrak, etxeak, bitxiak, margoak, eskulturak, eta, zergatik ez hartara jarriz gero, liburuak. Oso bibliofiloak ez zirelako froga garbia zen, lehenengoz eta behin, ale asko oso baldintza txarretan zeudela, hezeak eta pipiak janda, familiaren zailtasun ekonomikoak hasi zirenean liburuak izan zirelako sakrifikatu zuten lehen gauza, ale asko salduz eta gainerakoak soto umeletan gordeaz, batere txukuntasunik gabe. XIX. mendeko jauregia, 300 metroko azaleradun hiru pisuko etxetzarra, lorategi oparoz inguraturik, non orain astean bizpahiru egunez lanean aritzen baitzen, aldiz, ez zen inoiz Juandeaburretarren eskuetatik aldendu, adibidez, eta liburutegia, fondoen interesaren aldetik bederen, oso ongi zegoelakoa egia izanik ere, ez zen egia txikiagoa margo bilduma, konparazione, hagitzez hobea zela.\nLuciano Goñi arduratzen zen Liburutegiarekin egiten ari zen lanaz. Goñik hala agindurik, beheko solairuko hiru gela ederretan lan egiten zen. Haietariko batean liburuak gordetzen zituzten kutxak zeuden; han, Artxibo Nagusiko bekadun batzuek liburuaren harrera egiten zuten; hau da, liburua katalogatu eta bere egoerari buruzko gorabeheren berri jasotzen zen. Lehen analisi honen arabera, errestaurazio edo zaharberritze lan berezirik behar zuten aleak kutxetan biltzen ziren, berriro ere, eta Madrila bidaltzen zituzten, liburuen leheneratze-lan horiek burura zitezen. Horrelakoren beharrik ez edo txukuntze arin bat baizik behar ez zuten liburuak etxean bertan inprobisaturiko zaharberri tze-lantegian manipulatzen zituzten, eta, horrenbestez, bigarren gelara pasatzen ziren. Han bi sailetan gordetzen ziren. Lehen sailekoak arruntak ziren, hala esatea zilegi bada, hau da, Artxibo Nagusian gordeko zirenak. Bigarren sailekoak, aldiz, liburu bereziak ziren, alegia, edizioaren antzintasuna edo arrarotasuna, edukiaren garrantzia historikoa, soziologikoa edo politikoa, eta beste hainbat faktoreren arabera, hirugarren gelan, garai batean dantza-aretoa izandakoa, ezarriko zen erakustokian jendaurreko erakusketan jarriko zirenak. Batzorde batek erabakitzen zuen zer liburu pasako zen hirugarren gela honetara, non lan egokiak egiten ari baitziren liburuen erakusketaren gorabehera fisikoak jauretxearen beraren mailakoak izan zitezen.\nGoñik agindu zehatzak eman zizkion Ezari Liburutegiari buruz. Liburutegiaren historia laburki kontatuko zuen testua moldatzea, alde batetik, eta testuari lagunduko zioten dozenerdi argazkiak prestatzen joatea. Argazkien gorabehera eztabaidatu zuten; Ezak proposatu zion sei argazki horietatik hiru libururik garrantzizkoenei eskaintzea. Goñi ados egon zen, eta hiru liburu horien hautatze lana bere esku utzi zuen, beti ere azken hitza beretzat gordeaz. Ezak ez zuen duda handirik eduki Liburutegiko hiru harribitxiak zeintzuk ziren erabakitzeko orduan: Erasmoren Encomium moriae, 1511ko ediziokoa, Machiavelliren 1532ko Il príncipe jatorrizko bertsioan eta Joannes Leizarragaren Iesus Christ Gure Iaunaren Testamentu Berria 1571koa eta jatorrizkoa, hau ere. Goñik bere asmoa ontzat eman zuenetik, Ezak astean behin edo bitan egiten zuen argazki-saio bat liburu bakoitzarekin. Gainerakoan, probak errebelatu eta testua prestatzeko beharrezkoak zituen agiriak eta liburuak aztertzea zuen lana, gehienbat utzi zioten apartamentuan burutzen zuena.\nFundazioaren asmo berriei aurre egin ahal izateko jauretxean obrak egitea guztiz beharrezkoa gertatu zen, egoitza zaharra premia berrietara egokitu ahal izateko. Jauretxean lan egitea ez zen erraza, han uneoro nagusi zen giroak edozein gerra-errefuxiatuen kanpamendutako ospitalea egiten duen dendakoa ekartzen baitzuen burura; han dena zen premiazkoa eta larria. Patxada falta horrek ekarri zuen aditu uholdeak elkarri egiten zion oztopo: alarma sistemak paratu behar zituenak agintzen zuen egun bat lehenago galeristak erabakitako planifikazioa bertan behera botatzea; orduan elektrizistek aldatu behar izaten zuten instalazio guztia, margoen markoez arduratzen zena iritsi eta ezer ez ukitzeko agintzen zien arte. Halako batean segurtasun zerbitzukoak errietan ekin zion bati pistola agerian ez eramateagatik, eta erasoa jasandakoak bakea emateko, bera zurgina zela erantzun zion, haserre. Oilotegi hartan Eza isil eta xuabe mugitzen zen, labaintzen den itzalaren gisa. Gerraren deskalabroaren erdian lan egitea arrotz ez zitzaionez, hainbat erreportaia egiteko garaian hartutako estrategia bera erabili zuen berriz: hau da, jauretxera egindako lehen hiruzpalau bisitatan begiratu baizik ez zuen egin, aditu saldo ero bakoitzaren biorritmoak eta maiztasunak ikasiz, hori ahalezkoa zen neurrian, eta mingaina dantzatu zuen gelazain eta bekadunetako batekin, euren konplizitatea bilatuz. Ondoren, tropa urriko gerrila buru zailduaren antzera, eraso azkar eta puntualak antolatzen hasi zen. Estrategia haren fruitu, zenbait material lortu ahal izan zuen, giro hartan ezinezkoa zirudien arren: lehen hamar karreteetan argazki on pare bat bazegoen, behintzat.\nJasotako anonimoak, bestalde, ez zion lorik galarazi, hasieran bederen. Gustu txarreko broma bat zela alde batera uztekoa ez izan arren, hitz gogor eta saminez idatziagatik, fede onez egindako gaztigua izatea litekeena zen, baita ere. Hortaz, datuaren idazpena erregistratu egin zuen bere buruko kontabilitatean, inori ezer esan gabe, eta gertaeren begira gelditu zen. Baldin eta horrelako gertaera gehiagorik bazegoen.\nAstebetearen buruan ez zen ezer berririk izan, baina anonimoaz ia ahazturik zegoenean, beste bat jaso zuen. Eta handik gutxira, beste bat.


Euskal Herritik Argentinara pasatu ziren hiru anaia irundarretako bat, Juan Mari Alza Elosegui\nBuenos Aires probintziako Maipú herrian finkatu dute datorren igandean hitzordua Argentinako Alza familiakoek. 1875 eta 1885 bitartean argentinaratu ziren Pedro, Juan Mari eta Francisco Alza Elosegui-ren ahaideak, eta apur bat geroago gauza bera egin zuten euren bost iloben ondorengoak daude bertara deituta. Alza edo Altza konexio honetako kideak Gipuzkoako Irunen daukate jatorria eta eutsi nahi diote familia harremanari. Elkarretaratzea, 'geure familiaren jatorriarekin eta geure erro euskaldunekin batzen gaituzten loturak sendotzearren' antolatu dutela aitortu diote BasqueHeritage.com-i antolatzaileek.\nArgentinako Alzatarren (Alza idazten baitute hemen) bilkura datorren igandean gauzatuko da, apirilaren 22an beraz, lehenik Maipú-ko parrokian, meza emango baita bertan 'lehenengo hiru euskaldun haien alde eta desagertu diren ondorengoen gomutan, esker ona adierazteko, odol eta kemen hartarik etorri direnek eskainita'. Jarraian otordu familiarrari eutsiko zaio bertako elkarte batean. Gauzak pentsatu bezala badoaz, parada onena izango dute hori bildutakoek euren aurrekoen eta senide eta sendi arteko ixtorio, pasadizo eta jakingarriak kontatzeko, eta elkarren arteko historia familiarraz ikasteko ororen buru.\nAlzatarren historia argentinarra 1875ean hasi zen, urte hartan heldu baitzen erresuma honetara Pedro, Alza Elosegui anaietan ameriketaratu zen lehena. Maipu inguruko landetan finkatu zen. Beste bi anaiak segitu zioten: Juan Mari, Ayacuchora bildu zena, eta Francisco, Loberiara. Irunen gelditu ziren Manuel anaia zaharrena --geroago honen seme-alabetarik seik Argentinarako bidea hartuko zuten-- eta Gabriela Joseba, azken honen seme batek ere bere osaba eta lehengusuen bide bera hartuko zuelarik. Hona hiru osaben datuak: Pedro (Irun, 1854-Maipú, 1917), Juan Mari (Irun, 1856-Ayacucho, 1928) eta Francisco (Irun, 1862-Lobería, 1933), gainerakoetarako, ikus loturetan.\n'Landa argentinarraren ospeak hemengo baserri lanetara eta kirol criolloetara erakarri zituen gure aurrekoak', azaldu dio BasqueHeritage.com-i Fermina Mariezcurrena Alza Ayacuchoko 'Euskal Odola' Euskal Etxeko partaide aktibo eta familiako kide denak. 'Denbora pasatu ahala familia ugaltzen eta lan-arloak ere zabaltzen joan zaizkigu eta gaur egun gure artean badaude esaterako profesionalak, enpresariak eta irakasleak, landa eremuko zereginetan segitzen dutenekin batera'. Familiako iturrietatik adierazi digute, bestalde, euskaldun aitzindari haien berbilobetako batzuk itzuli egin direla euren aurrekoen euskal lurrera.\nJosé Osmar Alza Aramburu-ren webgunea\nAlza Elosegui anaia-arreben zuhaitz genealogikoa emigratu arte\nFermina Bustos-ek bildua, aurreko webgune berean\nIloben zuhaitza, Manuel Alza Elosegui-ren seme-alabena\nPedro Alza Elosegui-ren ondorengo argentinarren zuhaitza\nJuan Mari Alza Elosegui-ren ondorengo argentinarren zuhaitza\nGabriela Josefa de Alza Elosegui-ren ondorengo argentinarrak\nAzken zuhaitzak, bidaia Euskal Herrira, Alzatarrik AEBetan\nAlza-Altzari buruz Auñamendi Entziklopediak dioena\nDonostiak bereganatu zuen Altza herriari buruzko berri


Piztiak piztu du argia | Kirola | Berria\nPiztiak piztu du argia\nAlavesek luzapenean irabazi dio Levanteri, galtzen hasi eta gero. Joseluk sartu ditu arabarren bi golak. Callejaren taldea guztiz suspertuta iritsiko da etenaldira\nJoselu Alaveseko aurrelaria gola ospatzen, atzo. DAVID AGUILAR / EFE Tamaina handiagoan ikusi\nGolak. 0-1: De Frutosek (13. min). 1-1: Joseluk, penaltiz (77. min). 2-1: Joseluk (91. min) Epailea. Cordero Vega. Txartel horiak: Alaveseko Toni Moyari, Guidettiri eta Laguardiari; eta Levanteko Franquesari, Cardenasi eta Pepeluri. Bestelakoak. 12.176 ikusle Mendizorrotzan.\nPiztu da piztia. Areako harrapakaria da Joselu, eta sasoi hasieran lozorroan egon ondoren, golak ehizatzeari ekin dio, asegaitz. Atzo, hark atera zuen ilunpetik Alaves, azken ordu laurdenean bi gol sartuta. Levantek aurrea hartu zuen lehen zatian, eta aldeari erosotasunez eutsi zion, harik eta Joseluk hortzak erakutsi zituen arte. Aurrelariaren golek neurketa irauli eta urrezko hiru puntu balio izan zioten Javi Callejaren taldeari. Aparraldi betean da, jokoan izandako azken 12 puntuetatik 10 zakuratu baititu. Azken-aurren iritsi zen aurreko geldialdira; oraingo etenak, ordea, jaitsieratik kanpo eta goranzko joera garbian harrapatuko du.\nXimo Navarro gabe, baina Pachecorekin atera zen zelaira Alaves. Atezainak min hartu zuen Elxen kontra, eta garaiz iritsi zen atzoko partidara. Hala, aulkian gelditu behar izan zuen Siverak, Camp Noun nabarmen aritu arren. Ximok, berriz, lesio larria izan zuen Bartzelonaren zelaian, eta atzo Martin jardun zen atzeko eskuin hegalean. Pellistri izan zen Callejaren hamaikako beste berritasuna; Edgarri kendu zion titular postua.\nOkerreko hankarekin itzuli zen Pacheco, kale egin baitzuen Levanteren lehen golean. 13. minutua zen, eta Malsak pase zorrotza bidali zuen atzelarien bizkarrera, De Frutosen bila. Pacheco itsu-itsuan irten zen atetik, eta baloia haren gainetik loratu zuen Levanteko jokalariak, buruz. Atezainaren hutsaz harago, errematea kalitate handikoa izan zen.\nIa ezerezetik iritsi zen kanpokoen gola, lehen minutuak elkarri neurria hartzekoak izan baitziren. Defentsako sendotasunetik abiatuta, beste urrats bat egin nahi zuen atzo Alavesek, eta baloiarekin ausartagoa izan. Bada, atzean berehala zabaldu zitzaion arrakala, eta gero, baloia berak eduki arren, lanak izan zituen arriskua sortzeko.\nGainera, etenaldi ugari izan zen, arabarren kalterako. Oso argitasun gutxi izan zuten lehen zatian, eta atera behin ere jaurti gabe hartu zuten aldageletarako bidea. Apenas izan zen jokaldi aipagarririk: lehia hasi berritan, Riojak barneraldi ona egin zuen eskuin hegaletik, baina Pons ez zen iritsi errematera; eta gola jaso ondotik, falta batean Lejeunek egindako burukada gurutzatu bat izan zen etxekoen aukera bakarra. Bigarren zatiari begira, erritmoz aldatu beharrean ziren Callejaren jokalariak.\nLerroak aurreratu zituen Alavesek, eta sakona izan zen ezker hegalean, Duarte eta Riojaren agerraldiak tarteko. Ordea, ez zuen modurik aurkitzen abagune garbiak sortzeko. Levante eroso zegoen bere arean gotortuta. Defentsan zenbakirik txarrenak dituen taldea izanagatik, tinko ari zitzaien ihardesten etxekoen ahaleginei.\nEgoera horretan, sistema aldatu zuen Callejak, eta bi aurrelarirekin jokatzen hasi zen Alaves. Hala, abantaila handiagoa izan zezakeen erdiraketak errematatzeko orduan. Baloi ugari bidali zuen arearen bihotzera, baina Levanteko atezainak ikusle hutsa izaten jarraitzen zuen. Edonola ere, gasteiztarren setakeria ez zen alferrikakoa izan, Martinen erdiraketa bat defendatzean penaltia egin baitzion De Frutosek Duarteri. Baldar aritu zen Levanteko jokalaria. Joseluk indarrez jaurti zuen penalti puntutik, eta baloiak sareetan bukatu zuen, aurrez zutoinean jo ostean.\nHamar minutu pasatxo gelditzen ziren lehia bukatzeko, eta bi taldeek jo zuten garaipenaren bila. Apurtu egin zen partida, eta Levantek gertu izan zuen 1-2koa, Dani Gomezen erremate batean. Orduan bai, goi mailako atezaina dela erakutsi zuen Pachecok, eta geldiketa erabakigarria egin. 91. minutuan iritsi zen Alavesen momentua, Levanteren areara egindako hamaikagarren erdiraketan. Martinen erdiraketa gozoa maisutasunez baliatu zuen Joseluk, burukada ikusgarri batekin. Estasia Mendizorrotzan.


Aurivalh - Wikipedia, entziklopedia askea.\n43° 21′ 07″ N, 1° 22′ 56″ E / 43.3519°N,1.3822°E / 43.3519; 1.3822Koordenatuak: 43° 21′ 07″ N, 1° 22′ 56″ E / 43.3519°N,1.3822°E / 43.3519; 1.3822\nBeaumont-sur-Lèze, Lagrâce-Dieu, Miremont, Montaut eta Saint-Sulpice-sur-Lèze\n85 (%42.1) 119 (%58.9)\nAurivalh (okzitanieraz Aurivalh, frantsesez eta ofizialki: Auribail) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 230 biztanle zituen.\n2007an Auribail udalerrian erroldatutako biztanleak 219 ziren. Familiak 73 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren, 29 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 83 etxebizitza zeuden, 75 familiaren etxebizitza nagusia ziren, 5 bigarren erresidentzia ziren eta 3 hutsik zeuden. 81 etxeak ziren eta 2 apartamentuak ziren. 75 etxebizitza nagusietatik 60 bere jabearen bizilekua ziren, 10 alokairuan okupaturik zeuden eta 4 doan lagata zeuden; 1ek bi gela zituen, 5 etxek hiru zituzten, 22 etxek lau zituzten eta 46 etxek bost zituzten. 57 etxek euren parking plaza propioa zuten azpian. 18 etxetan ibilgailu bat zegoen eta 54 etxetan bat baino gehiago zituzten.\nAuribail udalerriko biztanleria-piramidea 2009an .\n2007an lan egiteko adina zuten pertsonak 134 ziren, horien artean 111 aktiboak ziren eta 23 inaktiboak ziren. 111 pertsona aktiboetatik 102 lanean zeuden (62 gizon eta 40 emakume) eta 9 langabezian zeuden (3 gizon eta 6 emakume). 23 pertsona inaktiboetatik 3 erretiraturik zeuden, 7 ikasten zeuden eta 13 "bestelako inaktibo" gisa sailkaturik zeuden.\n2009an Auribail udalerrian 77 unitate fiskal zeuden, 208,5 pertsonek osaturik. Pertsona bakoitzeko diru-sarrera fiskalaren mediana urteko 17.548 euro zen.\n2007an zeuden 10 komertzioetatik, 4 eraikuntza enpresak ziren, 3 ibilgailuen saltze eta konpontze enpresak ziren, 1 informazio eta komunikazio enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Auribail udalerrian 18 nekazaritza-ustiategi zeuden, 884 hektarea erabiltzen.\nLagrâce-Dieu (3,3 km)\nMiremont (3,4 km)\nBeaumont-sur-Lèze (3,7 km)\nPuydaniel (4,4 km)\nMauressac (5,2 km)\nSaint-Sulpice-sur-Lèze (5,6 km)\nBNF: 152550233 (data)\nOrriaren azken aldaketa: 13 otsaila 2021, 09:32.


Chey - Wikipedia, entziklopedia askea.\n46° 18′ 14″ N, 0° 03′ 01″ W / 46.3039°N,0.0503°W / 46.3039; -0.0503Koordenatuak: 46° 18′ 14″ N, 0° 03′ 01″ W / 46.3039°N,0.0503°W / 46.3039; -0.0503\nChenay, Lezay, Saint-Léger-de-la-Martinière, Sepvret eta Melle, Deux-Sèvres (en)\n563 (2018ko urtarrilaren 1a)\n286 (%50.8) 281 (%49.9)\nChey Frantziako udalerria da, Deux-Sèvres departamenduan dagoena, Akitania Berria eskualdean. 2013an 628 biztanle zituen.\n2007an Chey udalerrian erroldatutako biztanleak 628 ziren. Familiak 253 ziren, horien artean 62 pertsona bakarrekoak ziren (37 bakarrik bizi ziren gizonak eta 25 bakarrik bizi ziren emakumeak), 91 seme-alabarik gabeko familiak ziren, 79 seme-alabak dituzten bikoteak ziren eta 21 seme-alabak dituzten guraso-bakarreko familiak ziren.\n2007an 295 etxebizitza zeuden, 254 familiaren etxebizitza nagusia ziren, 23 bigarren erresidentzia ziren eta 18 hutsik zeuden. 285 etxeak ziren eta 4 apartamentuak ziren. 254 etxebizitza nagusietatik 198 bere jabearen bizilekua ziren, 47 alokairuan okupaturik zeuden eta 9 doan lagata zeuden; 5 etxek gela bat zuten, 5 etxek bi zituzten, 40 etxek hiru zituzten, 62 etxek lau zituzten eta 141 etxek bost zituzten. 213 etxek euren parking plaza propioa zuten azpian. 132 etxetan ibilgailu bat zegoen eta 105 etxetan bat baino gehiago zituzten.\nChey udalerriko biztanleria-piramidea 2009an .\n2007an lan egiteko adina zuten pertsonak 364 ziren, horien artean 270 aktiboak ziren eta 94 inaktiboak ziren. 270 pertsona aktiboetatik 241 lanean zeuden (135 gizon eta 106 emakume) eta 31 langabezian zeuden (15 gizon eta 16 emakume). 94 pertsona inaktiboetatik 40 erretiraturik zeuden, 25 ikasten zeuden eta 29 "bestelako inaktibo" gisa sailkaturik zeuden.\n2009an Chey udalerrian 251 unitate fiskal zeuden, 605 pertsonek osaturik. Pertsona bakoitzeko diru-sarrera fiskalaren mediana urteko 14.207 euro zen.\n2007an zeuden 24 komertzioetatik, 1 janari enpresa zen, 11 eraikuntza enpresak ziren, 5 ibilgailuen saltze eta konpontze enpresak ziren, 1 ostalaritza eta jatetxe enpresa zen, 2 higiezinen enpresak ziren, 2 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 16 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 2 igeltseroak, 4 margolariak, 3 zurginak, 1 iturgina, 1 argiketaria, 1 ile apaindegia, 1 jatetxe eta 1 higiezinen agentzia.\n2000. urtean Chey udalerrian 29 nekazaritza-ustiategi zeuden, 1.691 hektarea erabiltzen.\nBNF: 15276222z (data)


istorioa – Morau-enea\nHome>Posts tagged Etiketa: istorioa\n(Ardoarenak -02) Azkenean lortu dut, testua idatzi dut ARDO hitza erabili gabe. Idatzitakoak ez duela zer ikusirik ardoarekin? Beno, ez nuke halakorik esango, agerian ez badago ere, orain arteko testuJarraitu irakurtzen…Txikikeriaren apologia\nPosted-on 6 otsaila, 2020 6 urtarrila, 2021 By lineBylinetalo_andoni_9q436eu8\nCat Links Ardoarenak / Uncategorized\n(Ardoarenak 25) Zein adinera hel daiteke mahats-ondo bat? Badirudi gero eta laburragoa dela mahastien bizitza zikloa. Garai batean erraza omen zen 80 urte edo gehiago zituzten mahastiak topatzea, baina, geroJarraitu irakurtzen…Mahats-ondo zahar bati\nUdaberria, mahastiak eta itsasoa\n(Ardoarenak 24) Ez da oso urruti joan behar, mahats-ondoek eta itsasoak ia bat egiten duten lekura iristeko. Kilometro batzuk besterik ez. Udaberri apur bat suertatuz gero gainera, erraza gertatuko daJarraitu irakurtzen…Udaberria, mahastiak eta itsasoa\nPosted-on 10 ekaina, 2019 18 ekaina, 2019 By lineBylinetalo_andoni_9q436eu8\nBoris Vian: Zurrutean\n(Ardoarenak 22) Boris vianen kantuarekin topo egin dut, ustekabean, oraintsu argitaratu duten artista paristarraren beste bilduma bat medio (Boris Vian: Le prince de San-Germain-Des-Prés, Wagram 2019). Bildumaren zabala (49 kantu)Jarraitu irakurtzen…Boris Vian: Zurrutean\nPosted-on 27 maiatza, 2019 5 ekaina, 2019 By lineBylinetalo_andoni_9q436eu8\n(Ardoarenak 20) Egin proba, hurbildu belarria ardo botilara eta egon adi tarte bat. Zorte apur batekin lortuko duzu, ardoak kontatu nahi dizun istorioa ulertzea. Halakorik badu, bederen, zeren eta geroJarraitu irakurtzen…Ardoaren mintzoa\nPosted-on 15 maiatza, 2019 21 maiatza, 2019 By lineBylinetalo_andoni_9q436eu8\nTopa egiteko arrazoiak?\n(Ardoarenak 19) Maiz, esaten badizute topa gehiegi egiten duzula. Ziurrenik, arrazoi dute, zuri topa egiteko falta zaizun arrazoi adina dute haiek. Horrelaxe da. Eta zer? Zergatik ez genuke orain toparikJarraitu irakurtzen…Topa egiteko arrazoiak?\nPosted-on 6 maiatza, 2019 6 urria, 2019 By lineBylinetalo_andoni_9q436eu8


Gerente aldaketarekin, aukera berriak zabaltzen dira Haurreskolak Partzuergoan | LAB sindikatua Hezkuntzan eta Irakaskuntzan\nHasiera 0-3 zikloa Gerente aldaketarekin, aukera berriak zabaltzen dira Haurreskolak Partzuergoan\nKomunikabideen bidez jakin dugu Elena Aizpuruk ordezkatuko duela Zorione Etxezarraga Haurreskolak Partzuergoko gerentzian. LABetik uste dugu garai berria irekitzen dela hezkuntza zerbitzu honetan, eta lanean jarraituko dugu proiektuak euskal gizartearen beharrei erantzun diezaien eta langileen eskubideak berma daitezen.\nLAB sindikatuko kideok uste dugu Zorione Etxezarraga gerentearen kargugabetzeak Haurreskolak Partzuergoaren fase berri bati erantzuten diola. Era berean, EAEko Hezkuntza Sailak eskatu zuen diagnosia jaso du, eta horrek zerbitzua hobetzeko aldaketak ekar ditzake.\nAzken aldian, komunikabideetan Jokin Bildarratz sailburuari entzun diogu Haurreskolak Partzuergoa eskolaratze goiztiarraren erreferentziazko baliabidea bilakatu nahi duela. Gure partetik, norabide horretan kokatuko gaituzten erabakiak langileokin eta hezkuntza-komunitatearekin adostuz hartzeko eskatzen diogu Jokin Bildarratz berari eta, izendatu dutela hedabideen bidez jakin izan dugun gerente berriari, Elena Aizpururi.\nBeraz, langileon ilusioa berpiztu eta proiektua eraldatu behar dugu. Norabide horretan eta azkenengo urteetan egindako ibilbideari jarraiki, diagnosia egin duen ikerlariari, LAB Sindikatuko kideok argi esan genion gure proiektuak zer behar duen, azkenengo urteetan jaiotza tasa pairatzen ari den jaitsiera eta kontziliazio neurri berriek gurean duten eragina ahaztu gabe. Eta noski, haurrak erdigunean jarriz.\nAukera berdintasunean oinarritutako kalitateko hezkuntza ziklo hau Hezkuntza Sailaren barruan integratzea, 0-3 zikloa berreskuratuz, 0-6 etaparen logika pedagogikoan oinarrituta.\n– Korronte pedagogiko berriei egokitu ahal izateko, beharrezkoa den inbertsio eta finantziazioa.\n– Unibertsaltasuna, inklusibitatea, feminismoa, euskara, euskal kultura eta doakotasuna ardatz izatea.\n– Herri eta auzo bakoitzak merezi duen zaintzan oinarritutako hezkuntza eskaintza.\n– Haurren hezkuntza ibilbidea marraztuko duen eskolen mapa barruan kokatzea.\nLan hitzarmena eta langileon egonkortasunaren aldeko borroka ahaztu gabe, aukera dugu amesten dugun Haur Hezkuntza eraikitzen jarraitzeko.\nHezkuntza legearen inguruko eztaibaidan ere gure alea jartzen jarraituko dugu, urteetako borrokaren ondorioz, 0-3 zikloa ere aintzat hartua izan dadin.\nAukera berri baten aurrean gaude, herri honek behar eta merezi duen hezkuntza eraikitzeko lanean eta borrokan jarraituko dugu, borrokak merezi duelako.\nHurrengo sarreraEAEko Gizarte ekimeneko ikastetxeetako tutoretza osagarria eskatzeko gatazka kolektiboa


Zarauztarra Txirrindulari Kirol Elkartea: Gipuzkoako klasikan Euskadi garaile\nHaseratik ihesi zuten Ander Alonso eta Xabier San Sebastianek lasterketako kilometro gehienak biak elkarrekin eginaz. Donostian bertan ari zirela hauek harrapatzeko saiakera txikiak egon ziren baina behin Donostiatik irtenda, hamarreko talde bat aurreratu zen pelotoitik, aurreko bikotearengana iristerik lortu ez bazuen ere. Oiartzungo azken itzuli aldera ordea gauzak aldatzen hasi ziren, Ander Alonso nekaturik atzeraka geratzen joan zen eta Andaluziako Alvaro Cuadros berriz aurrera, San Sebastianen bila. Harrapatzea lortu ez bazuen ere bigarren postua eskuratu zuen behintzat. Helmugara iristean atzetik zetorren taldetxo batek erorketa izan zuen, Euskadiko Irisarri tartean. Azkenean 119 txirrindulari sailkatu ziren.\nGure taldekoei dagokionez, Kepa eta Oxel Oiartzunen erretiratuak izan ziren eta Asierrek soilik amaitu zuen lasterketa, 104. postuan.\n1. Xabier San Sebastian Euskadi 02:54:39\n2. Alvaro Cuadros Andalucia 02:56:18\n3. Cristian Torres Comunitat Valenciana 02:57:20\n104. Asier Arana Zarauztarra 02:58:58\nDenbora gehienean ihesita ibilitako Ander Alonso eta Xabier San Sebastian pasa ziren aurretik tarteko helmuga eta mendiko puntuaketa guztietan; beraz, lehenak eraman zuen mendiko sailkapena eta bigarrenak tarteko helmugena. Taldeka Euskadi izan zen garaile, atzetik Andaluzia eta ondoren Katalunia zituelarik.\nAurreko astean berriz Zegaman izan ziren gure juniorrak. Segura eta Zegama artean 3 itzuli labur egin ondoren Lierni bitan igo eta ondoren Barbari altxa eta Zegaman berriz amaitzeko. Ibilaldia bestetan baino laburxeago, 69 km. baina maldatsua. Abiatutako taldea ere haserako lasterketetan baino txikiagoa, 87 txirrindularikoa, hauetatik 60ek amaitu zutelarik, oraingoan bai gure hirurak ere tartean.\n1. Xabier San Sebastian Limousin 01:53:45\n2. Alex Aranburu Caja Rural 01:53:45\n3. Mathias Recalde Lizarte-Ermitagaña 01:54:01\n37. Asier Arana Zarauztarra 01:59:00\n51. Oxel Zubimendi Zarauztarra 02:01:46\n52. Kepa Iribar Zarauztarra 02:01:46\nArgitaratzailea: nekane en 23:32